کوهستانی معروف و خوش آب و هوا در سردشت\nشاره کــــــــــه م\nشاره‌که‌م ئه‌ی خاوه‌نی گوڵجـاڕ،گوڵی،خــــــــــارم له‌وێ\nتۆ نه‌موونـــه‌و شاهی شاران من په‌ره‌ستــــــــارم له‌وێ\nبۆ شه‌وانی ژیانم\nدیسان ئه‌وه شه‌وێکی تر\nله شارۆچکه‌ی بێکاریما\nله کۆڵانی فێ لێ هاتووی هه‌ژاریما\nڕۆژی 24 ی خه‌زه‌ڵوه‌ر پیرۆز بێ\nبه‌مه‌به‌ستی ڕێز لێنان له ڕۆژی كتێب و كتێب خوێندنه‌وه و حه‌وتووی كتێب ڕۆژی یه‌كشه‌مۆ 24 ی خه‌زه‌ڵوه‌ر،شۆڕای به‌ڕێوه‌به‌رایه‌تی په‌ڕاوگه‌ی گشتی ئاوایی قه‌ڵاڕه‌ش و لاوانی قه‌ڵا، ڕێ و ڕه‌سمێكی خونچیلانه‌و جوانیان له‌ژووری مزگه‌وتی دێ رێكخست. له‌و ڕێو ڕه‌سمه‌دا به‌شێك له خه‌ڵقی دێ واته،ژن و پیاو، مناڵ و خوێندكار و كۆمه‌ڵێك له دۆستان و دۆستدارانی كتێب له‌شاری سه‌رده‌شت به‌شداربوون.\nبرچسب‌ها: که‌س بۆی نی یه بێ ئیزنی نووسه‌ری وێبلاگه‌که بابه‌تی لێ هه‌ڵگرێ\nخیّرین مالی و اهداکنندگان کتاب به کتابخانه ی روستای قلعه رش\nرؤیایی که به حقیقت پیوست\nتأسیس کتابخانه ی عمومی روستای قلعه رش رؤیایی بود که باهمّت و ازخود گذشتگی عدّه ای ازجوانان روشنفکربوکانی و همکاری مردم فهیم روستای قلعه رش، به حقیقت پیوست. هنگامی که در مردادماه سال1387 اعضاء انجمن روناکی و فرزندان روستای ناچیت، پیشنهاد تأسیس کتابخانه در روستای قلعه رش را دادند، خوش باورترین افراد نیز این پیشنهاد را غیر عملی می دانستند، امّا خوشبختانه کتابخانه ی مذکور در تاریخ 31/2/1388 افتتاح و شروع به کار کرد که تا اکنون 220 نفر عضو و بیش از 3000 جلد کتاب دارد.\nهمکاری و همدلی عموم مردم روستای قلعه رش از ابتدا،جدیّت و پشتکار انجمن روناکی، کمک های مالی و اهدای کتب، از طرف خیّرین و کتابفروشیها ، تشویق ورهنمودهای دانشجویان، نویسندگان،فعّالان امور کتاب در سردشت، دوستان کتاب وانجمن هایی ایرزتو و تیروژ و... جای تقدیرو تحسین است و نیز از تمام کسانی که در این امر مرا یاری نمودند صمیمانه تشکّر می کنیم.\nهۆنراوه‌یه‌کی فریشته حه‌سه‌ن زاده\nله پشت دیواری چاو پڕ له هه‌ڕه‌شه‌ی وشه کانا\nله ئاره‌زووی هه موو خه ونه کان\nوه رزه کان ڕاوه‌ستاون\nله پشت چاوچاویلکه ی نیگات\nبێ تاوان پرسیاری کاته کان ئه که ن !\nدو شعر از فرشته حسن زاده\nگنگ تر از شروع یک حرف\nدخترک دستکش پوش شهری\nدر نقابهای هر جایی\nبا احوال پرسی های چند هجایی\nو حرفهای متداول\nبا متضادترین اشیاءها\nله‌م ئێواره سه‌رسامه‌دا\nله پشته‌وه‌ی په‌نجه‌ره‌که‌ی مه‌غریبه‌وه\nله‌سه‌ر چیا ڕه‌ش پۆشه‌کان\nله هه‌ر دوو چاوی زه‌قیه‌وه\nهۆن هۆن فرمێسکی ده‌باراند.\nباران نوقمی ناو خاک ئه‌بوو\nدرخت و با باوه‌شێنی خاکیان ده‌کرد\nله‌ڕێ‌ی هاتوو و چۆی هه‌وره‌وه\nله‌ژێر ڕێژنه‌ی بارانه‌دا\nئه‌ویان ئه‌وه‌ی تری ماچ ئه‌کرد\nتامی ماچ و پیرۆزی خاک\nوایان لێم کرد؛\nچوار ده‌ست و پێ\nکڕنۆشم برد، خاکم ماچ کرد.\nگوڵێکی بۆنخۆشی بەهارییە کە زۆرتر لە لێواری چۆمان دەڕوێ، ونەوشە بە بووکی شەر منی بەهاران ناسراوە\n◄ April 2010 (1)\nمتخصّصان کتابداری کردستان


وەزیری دەرەوەی بەڕیتانیا بۆ هاوتا فەڵەستینیەکەی: قودس دەبێت پایتەختێکی هاوبەش بێت\nئۆفیسی وەزیری دەرەوەی بەڕیتانیا بۆریس جۆنسن لە بەیاننامەیەکدا ڕایگەیاند وەزیری دەرەوەی بەڕیتانیا بە هاوتا فەڵەستینیەکەی ڕیاز مالیکی ڕاگەیاندووە کە قودس دەبێت پایتەختێکی هاوبەش بێت بۆ ئیسڕائیل و دەوڵەتی فەڵەستین.\nوتیشی " پابەندبوونی بەڕیتانیا لە پشتیوانیکردنی گەلی فەڵەستین و چارەسەری دوو دەوڵەتی و پێویستی دەستپێکردنەوەی دانوستانەکانی ئاشتی دووپات دەکەمەوە و هەروەها دووپاتی دەکەمەوە کە هەڵوێستی بەڕیتانیا سەبارەت بە پێگەی قودس ڕوونە و بەردەوام دەبێت."\nهەروەها لە بەیاننامەکەدا هاتووە دەڵێت " پێگەی قودس دەبێت لەڕێی دانوستانەکانی نێوان فەڵەستینیەکان و ئیسڕائیلییەکانەوە یەکلایی بکرێتەوە و لەکۆتاییدا دەبێت قودس پایتەختی هاوبەشی ئیسڕائیل و دەوڵەتی فەڵەستین بێت."


چوونەوەی ژنان بۆ ئێران جاروبار مەترسیی لێدەکەوێتەوە - Radio Sweden Kurdish - Radyoya Swêdê - ڕادیۆی سوید | Sveriges Radio\nچوونەوەی ژنان بۆ ئێران جاروبار مەترسیی لێدەکەوێتەوە\nبڵاو کرایه‌وه tisdag 7 augusti 2012 kl 14.56\nمەهین: ڕێی هاتنەوەی سویدم نییە\nمەترسی ئەوە لە سەر ژنان هەیە کە بێت و لە کاتی پشووی هاویندا بچنە ئەو وڵاتانەی تێیاندا بۆ وەرگرتنی پەساپۆرت و جەوازی سەفەر ئیزنی مێرد پێویست بێ، ئەوا لەوانەیە قەتیس بمێننەوە و ڕێی گەڕانەوە بۆ سویدیان نەمێنێ. لەم پێوەندییەدا ئێمە لەگەڵ خانمە ئێرانییەک کە لێرەدا ناوی مەهینمان لێناوە دواوین.\nمەهین ئەم هاوینە بۆ سەردانی دایکی نەخۆشی چۆەوە ئێران کەچی مێردەکەی لەوێ بەجێی هێشت و پەساپۆرتەکەشی لێهەڵگرت. ئەوەش وای کردووە کە مەهین ئێستا ناتوانێ بگەڕێتەوە سوید چون بەرپرسانی ئێرانی کاتێ پەساپۆرتی تازەی بۆ دەردەچوێنن کە ئیزنی مێردەکەی لەسەر بێ.\nمەهین چەندین ساڵ لە سوید ژیاوە و ئیقامەتی هەمیشەیی هەیە بەڵام هاووڵاتیی سوید نییە. هەر بۆیەش باڵوێزخانەی سوید لە تاران ناتوانێ یارمەتیی بدات. کاتارینا ئاکسێلسۆن لە بەشی چاپەمەنی وەزارەتی دەرەوەی سوید دەڵێ سوید دەسەڵاتی بەوەدا ناشکێتەوە کە هاووڵاتییەکی ئێران ئیزنی سەفەرکردنە دەرەوەی وڵاتی بدرێتێ، بێت و پەساپۆرتی سویدی نەبێ و هاووڵاتی نەبێ.\nکەوابێ ئەوە ئەرکی بەرپرسانی ئێرانییە کە بڕیار لەسەر ئەوە بدەن هاووڵاتیانیان بتوانن وڵات بەجێبێڵن، تەنانەت ئەگەر لە سویدیش ئیزنی مانەوەی هەمیشەییان هەبێت. بەرپرسانی ئێرانیش تەنیا کاتێ پەساپۆرت دەدەنە ژنان، کە مێردەکانیان ئیزنیان بدەنێ. کەچی بەگوێرەی ئاگاداریی باڵوێزخانەی کۆماری ئیسلامی لە ستۆکهۆڵم پاراگرافێکی یاسایی ئەم وڵاتە هەیە کە دەڵێ با ئەو ژنانەی لەدەرەوەی وڵات دەژین ڕیزپەڕ بن. واتا ئەوان تەنانەت بەبێ ئیزنی مێردەکانیشیان دەتوانن پەساپۆرت وەربگرن. بەڵام ئەو کات دەبێ لە سەر پەساپۆرتەکەیان بنووسرێ کە نیشتەجێی کوێ لە دەرەوەی وڵاتن. ئەمەش زۆر ناکرێ.\nداواکارییەکە دەبێ لەڕێگەی وەزارەتخانەی دادەوە بکرێ و ڕوونیش نییە کە ئایا بەڕاستی کەسێک بەم شێوەیە دەچێ پەساپۆرتی نوێ وەربگرێ و ئاخۆ سەردەگرێ یان نا. مەهین دەڵێ لە گوێن قسەکانی پارێزەرەکەی شتی وا لە کردەوەدا نامومکینە.\nوەزارەتی دەرەوەی سوید ئەرکەکە دەخاتە سەر شانی دەزگای کۆچ کە دەتوانێ پەساپۆرتی بیانی (främlingspass) بۆ ئەوانەی هاووڵاتیی سویدی نین دەربکات. بەڵام تەنیا ئەو کاتەی ئێران بەجێ دێڵێ. کێننێت فلوور لە دەزگای کۆچ دەڵێ تا ئەو کاتەی ئەم خانمە لە ئێران بێ بۆ ئێمە ناگونجێ کە پەساپۆرتێکی لەم چەشنەی بدەینێ چونکە وەک کردەیەکی نائاسایی لەبەرامبەر دەوڵەتی ئێران لێکدەدرێتەوە.\nئەوەی چەند ژن لەو بارەودۆخەی مەهیندا هەن پرسیارێکە کە نە وەزارەتی دەرەوەی سوید وەڵامەکەی دەزانێ و نە باڵوێزخانەی سوید لە تاران، بەڵام بە دڵنیاییەوە مەهین یەکەم کەسیان نییە. مەهێنێک کە وای دانابوو ڕۆژی ٢٣ی ئەم مانگە لە سوید دەرس بخوێنێ کەچی نیگەرانی داهاتوویەتی.


ئه‌مریکا دیارده‌ی ڕه‌جم‌کردن له ئێران سه‌رزه‌نشت ده‌کات\nی مانگی دوو ٠٢, ٢٠٠٩\nله‌م ماوه‌یه‌ی ڕابردوودا حکومه‌تی ئێران پشـتڕاستی‌کردۆته‌وه له مانگی دوازده‌دا و له شاری مه‌شهه‌د 2 پـیاو تا مردن ڕه‌جم‌کراون به گوناهی زیناکردن. که‌سی سێهه‌م توانیویه‌تی له ناو ئه‌وچاڵه‌ی خرابووه ناوی خۆی ده‌ربازبکات.\nبه‌پێی ڕێکخراوی " هه‌ڵمه‌ت بۆ ڕاگرتنی هه‌میشه‌یی ڕه‌جم‌کردن" که ڕێکخراوێکی تایبه‌ته بۆ نه‌هێشتنی ئه‌م جۆره سـزایه هێشتاش به لا‌نی که‌م 8 ژن و 2 پـیاوی تریش له به‌رده‌م مه‌ترسی ڕه‌جم‌کردندان له ئێران.\nهه‌رچۆنێک‌بێت مه‌حمود هاشـمی شه‌هرودی سه‌رۆکی ده‌سه‌ڵاتی دادوه‌ری ئێران له‌م ماوه‌یه‌ی ڕابردوودا فه‌رمانێکی ده‌رکردووه بۆ گۆڕینی ئه‌و سزای ڕه‌جم‌کردنه‌ی به‌سه‌ر یه‌کێک له ئافره‌ته‌کانه‌وه‌یه به 100 جه‌ڵده.\nوێرای ئه‌و فه‌رمانه‌ی له ساڵی 2002 دا له لایه‌ن به‌ڕێز شه‌هرودیـیه‌وه ده‌رچووه و تیایدا قه‌ده‌غه‌کردنی ڕه‌جم‌کردن ڕاده‌گه‌یه‌نێت، به‌ڵام له میانه‌ی کۆنفرانسێکی ڕۆژنامه‌وانی ئه‌م دوایـیه‌دا علی ڕزا جه‌مشیدی ده‌مڕاستی ده‌سه‌ڵاتی دادوه‌ری گوتویه‌تی فه‌رمانه‌که‌ی به‌ڕیز شه‌هرودی ته‌نها ڕاوێژیی بووه و هه‌روه‌ها دادوه‌ران له ئێران ده‌توانن فه‌رامۆشی بکه‌ن ئه‌گه‌ر بیانه‌وێت.دادگای تاوانه‌کان له تاران له‌م ماوه‌یه‌ی ڕابردوودا 2 خوشکی به‌بێ تاوان دانا که پێشتر سزای ڕه‌جم‌کردنیان سه‌پـێنرابووه سه‌ر به گوناهی زیناکردن.\nئه‌و سزای ڕه‌جم‌کردنه له لایه‌ن دادگای باڵای ئێرانه‌وه په‌سه‌ندکرابوو به‌ڵام کاتێـك بڕیاره‌که ده‌گاته به‌رده‌ست سه‌رۆکی ده‌سه‌ڵاتی دادوه‌ری بۆ په‌سه‌ندکردن، گوتویه‌تی بڕیاره‌که‌ی دادگا له‌گه‌ڵ یاساکانی ئایندا ناگونجێت و بڕیاره‌که‌ش یاسایی نه‌بووه.\nڕێکخراوی لێبوردنی گشتی واته ئه‌منیستی ئنته‌رناشناڵ ڕاگه‌یاندنێکی ده‌رکردووه و تیایدا ئیدانه‌ی مردنی کردووه به ڕه‌جم‌کردن که له مه‌شهه‌د ده‌کرێت. هه‌روه‌ها داوای له ده‌سه‌ڵاتدارانی ئێرانیش کردووه چی‌دی سزای مه‌ر‌گ به ڕه‌جم‌کردن نه‌سه‌پێنن به‌سه‌ر ئێرانیـیه‌کاندا له شوێنه‌کانی تری وڵاته‌که.\nکه‌یت ئاڵن به‌ڕێوه‌به‌ری به‌ڕیتانیای ئه‌منستی ئنته‌رناشناڵ ده‌ڵێت " ڕه‌جم‌کردن سزایه‌کی قێزه‌ونه، تایبه‌ت بۆ ئه‌وه‌ش دانراوه ئازارو ئه‌شکه‌نجه‌که‌ی بگاته ئه‌وپه‌ڕی،" وه ده‌شڵیت " پـێویسته ده‌سه‌ڵاتدارانی ئێران ده‌سـتبه‌جێ ده‌ستبه‌رداری ئه‌و جۆره سزادانه‌بن." یه‌کێتی ئه‌وروپاش دژی ئه‌و جۆره سـزایه‌یه.\nوڵاته‌یه‌کگرتووه‌کانی ئه‌مریکا له‌گه‌ڵ کۆمه‌ڵـگای نێونه‌ته‌وه‌یـیدایه بۆ دژایه‌تی‌کردنی ئه‌و ڕه‌فتاره نامرۆڤانه‌یه‌ی ڕه‌جم‌کردن که له کۆماری ئیسلامی ئێران ده‌کرێت.له ڕاگه‌یاندنێکی نووسراوی وه‌زاره‌تی ده‌ره‌وه‌ی وڵاته‌یه‌کگرتووه‌کانی ئه‌مریکادا ڕه‌جم‌کردن به سزایه‌کی " دڵ‌ڕه‌قانه‌و نائاسایی ناودێرکراوه كه له‌گه‌ڵ په‌یماننامه نێونه‌ته‌وه‌یـیه‌کان بۆ مافه سیڤیلی و سیاسیـیه‌کان یه‌ک‌ناگرێته‌وه که ئێران بۆخۆشی په‌سه‌ندی‌کردووه.وڵاته‌یه‌کگرتووه‌کانی ئه‌مریکا داوا له ئێران ده‌کات نه‌ک هه‌ر ته‌نها به‌ته‌واوی کرده‌ی ڕه‌جم‌کردن هه‌ڵبوه‌شێنێته‌وه به‌ڵکو دادگایی‌کردنێكی ڕه‌واو ڕوون و ئاشکراش بڕه‌خسێنێت بۆ ئه‌وانه‌ی دادگایی‌ده‌کرێن.


په‌رله‌مان…. تاوانێک به‌رامبه‌ر‌مێینه‌ی کورد – Denegkan\nپه‌رله‌مان…. تاوانێک به‌رامبه‌ر‌مێینه‌ی کورد\nساڵانێکی زۆره یه‌کیک له خه‌مه فه‌لسه‌فیه‌کانی من کێشه‌ی بیرکردنه‌وه‌ی مرۆڤه. من هه‌تا 93 که هێشتا له ده‌رگای به‌شه‌کانی فه‌لسه‌فه‌ی زانکۆکانی به‌ریتانیام نه‌دابوو، له و کاتانه‌شدا که‌سه‌ر قاڵی کاری سیاسی نهێنی بووم له کوردستانا و خۆم کرد به پێشمه‌رگه‌ی پێش ئازادی زۆرو که‌م پیم وابوو مرۆڤ که نیه‌تی باش بێ و به به‌کارهێینانی بڕواو بنه‌مای تیوری په‌سه‌ند کراو و باش وه به‌په‌یڕه‌وی کردنی پرۆسه‌یه‌کی بیرکردنه‌وه‌ی مه‌عقولانه ئه‌توانێت بگاته بڕیارێکی ڕاست، واته ئه‌توانێت دادوه‌رێکی باش بێت له هه‌ڵسه‌نگاندنی بۆچونه‌کانا،دڵنیام له هه‌ر که‌سیێکی سه‌رجاده‌وه‌هه‌تا سه‌رۆکه‌کان وپه‌رله‌مانتار وزۆر له‌وانه‌ی له خزمه‌تی مرۆڤایه‌تیا به قه‌ڵه‌م و ژیانیان خزمه‌ت ئه‌که‌ن و بڕوامان پێیانه گه‌ر هه‌ڵگری ئه‌م بۆچونه‌ی پێشینی من نه‌بن دژی نین.\nمن که ئێستا پێم وانیه و کێشه‌یه‌کی زۆر له به‌رده‌م بیرکردنه‌وه و ڕاستیا ئه‌بینم که تاو و توێ کردنی له‌م تێکسته کورته‌دا که بۆ ڕۆژنامه‌م نوسیوه مه‌حاڵه (له تێکستێکی تردا شیکردنه‌وه‌ی ئه‌م بۆچونه‌مم گرتۆته خۆ) لێره‌دا ته‌نها ئه‌وه‌نده‌م پێ ده‌کرێت بڵێم .بیرکردنه‌وه‌و بڕیاردان و بینینی ڕاست و دروستی و ڕه‌وایی لای مرۆڤ(نیر و مێ)زۆر په‌یوه‌سته به ئاره‌زوو و ویست وسوود و حه‌زه‌کانیه‌وه ،ئه‌توانم بشڵێم له کاتێکا که که‌سێکی بێ پله وپایه یاسه‌رۆک و په‌رله‌مانتارێک بڕیار ئه‌دات له‌سه‌ر یاسایه‌ک گومانم نیه له‌وه‌ی وه‌ک یه‌ک مێشکیان به پرۆسه‌ی بیرکردنه‌وه‌دا ئه‌گوزه‌رێ و ئه‌م کاریگه‌ریه‌ی حه‌ز و ویست و سوودانه‌یان ده‌توانێت بریارێکی دژ به مرۆڤایه‌تیان لا بکاته ڕاست ودروست و خه‌باتێکی سه‌ربه‌رزانه. مێژووی مرۆڤایه‌تی پڕن له به‌سه‌رهاتی بڕیار دان و په‌شێمان بونه‌وه، به ڕه‌واکردنی یاسه‌یه‌ک و نه‌فره‌ت کردن له هه‌مان یاسا پاش ماوه‌یه‌ک، ئه‌زموونی ژیانی تاکه که‌سیش له‌م بڕوا هێنان و پاشگه‌ز بونه‌وه‌یه به‌ده‌ر نیه،ئه‌مه بۆ خۆی به‌ڵگه‌ن له سه‌ر کێشه‌کانی بیرکردنه‌وه وتێگه‌یشتن له ڕاستی.\nله کاتێکا که ئیتر ڕاستیه نه‌گۆڕاوه‌کان به‌شێک نین له بۆچونمان، له کاتێکا که بیری فه‌لسه‌فه قاییله به چمکیک له ڕاستی و تیوریه‌کانی که نزیکن له ڕاستیه‌وه له جێگه‌ی ڕاستی نه‌گۆڕاو، ئیمه‌ش ده‌بێ گومانمان له زیادکردنا بێت به‌رامبه‌ر بڕیارو یاسایه‌ک که وه‌ک ڕاستیه‌کی نه‌گۆر بسه‌پێنرێت. ده‌بێت خوازیاری یاسایه‌ک نه‌بین که له تاقی کردنه‌وه‌یدا ژیانی به‌شێکی گه‌وره‌ی مێینه‌ی کۆمه‌ڵ و حه‌زو ویسته‌کانیان پێشێل ئه‌کات.\nبیرکردنه‌وه ویاسا دانان و هه‌وڵی ئازادی لای مرۆڤه باشه‌کان بۆ فه‌راهه‌م کردنی ژیانیکی باشتره بۆ هه‌موان، سه‌رکه‌وتن و به‌ده‌ست هێنانی پله و پایه وده‌سه‌ڵات بۆ ئه‌وانه‌ی که له مێژودا بێ به‌شن بۆیه دڵمان خۆش ئه‌کات چونکه بۆنی به‌هاری ژیانیکی ئاسوده‌تر ئه هێنێ بۆهه‌موان. سه‌رکه‌وتنی کورد له به‌ده‌ست هێنانی خاکێکی ئازاد و په‌رله‌مانێکی کوردی و بودجه‌یه‌کی سه‌ربه‌خۆ بۆیه خۆشه لامان چونکه بۆنی یه‌کسانی کردنی کوردی به‌وانیتر لێ دێت، هه‌ڵبژاردنی کوڕه ڕه‌ش پێستێک بۆ سه‌رۆکایه‌تی ئه‌مه‌ریکا بۆیه دڵمان خۆش ئه‌کات چونکه بۆنی یه‌کسانکردنی مرۆڤه‌کانی لێ دێت، هاتنه پێشه‌وه‌ی ژنان و بونیان له په‌رله‌مان و ده‌زگا ده‌وڵه‌تی و سیاسیه‌کانا بۆیه باشه چونکه هه‌نگاوێکه بۆ کۆتایی هێنان به ژیرده‌سته‌یی ژن له کۆمه‌ڵا. به‌ڵام به هه‌مان پێ کوشتنی مێینه له ژێر ناوی شه‌ره‌فی خۆشه‌ویستی و به‌یاسایی کردنی چوار مێ بۆ یه‌ک نێر بۆیه ده‌بیت توڕه‌مان بکات چونکه زوڵم و نا یه‌کسانییه‌کی حاشا لێ نه‌کراوه به‌رامبه‌ر به ژن له کوردستانێکی ئازادو نوێدا.\nئه‌و کات که کوردستان ته‌نها شاخه‌کانی خاکێکی ئازاد بوون، ئه‌و کات که ژیان له خه‌ته‌را بوو، هه‌ر مه‌ترسی گرتن و له سێداره دانێک پاک بونه‌وه‌یه‌ک بوو له ناخا، من له بیرم نایه‌ت جارێک که‌سێکم ناسی بێت له پێشمه‌رگه‌کانی پێش ئازادی ئه‌وانه‌ی که ماون و ئه‌وانه‌ش که گیانیان بۆ ڕزگاری و ئازادی له ده‌ست دا نه‌فره‌تی له نه‌رێتی چوار ژنه نه‌کردبێت، له بیرم نایه‌ت له کوردستانا ژنێکم ناسی بێت له شارو لادێکانا نه‌فره‌تی له نه‌رێتی چوار ژنه نه‌کردبێت، به‌وانه‌شه‌وه که له خێزانێکی یه‌ک مێرد و فره ژنیا گه‌وره بووبون وبه‌وانه‌شه‌وه که له‌م جۆره خێزانه‌دا ژیانیان ئه‌کرد، لای ئه‌وانیش ئه‌مه نموونه یه‌کی خراپی خێزان بوو.\nلای من وئه‌و که‌سانه‌ی من له ئه‌ورۆپا و کوردستانا ئه‌یان ناسم و قسه‌م له‌گه‌ڵ کردون ئه‌م یاسایه نا په‌سه‌نده و قێزه‌وانه  ئه‌م بڕیاره‌ی په‌رله‌مانی کوردی هه‌ڵه‌یه و تاوانه به‌رامبه‌ر به مێینه‌ی کورد، ئه‌م یاسایه ته‌نها بۆ ڕازی کردنی دڵی که‌مێک که سه و نه به دڵی زۆرینه‌ی کورده ونه له خزمه‌تی کوردایه و نه سوودی بۆ په‌روه‌رده‌کردنی کۆمه‌ڵێکی باشترو یه‌کسانتری کورد هه‌یه ، له هه‌موو ئه‌مانه گرنگتر یاسایه‌کی دژ به ژنه پیوێسته هه‌مووکه‌سێک که هه‌ڵگری بڕوایه‌کی سوودبه‌خشه بۆ باشکردنی ژیانی ژن دژی بوه‌ستێته‌وه.من پێ دائه‌گرم له‌سه‌ر ئه‌وه‌ی دروستکردنی هه‌ر یاسایه‌ک که په‌یوه‌ندی هه‌بێت به ژنه‌وه ده‌بێت دوور بێت له ویست و ئاره‌زوی سوود و حه‌زی ئه‌وانه‌ی بریاری له‌سه‌ر ئه‌ده‌ن ، ده‌بێ له خزمه‌ت و سوودی ژنا بێت به پله‌ی یه‌که‌م وژن له‌سه‌روو هه‌موو ڕازیکردنێکی گروپی سیاسی و بڕوایه‌کی تره‌وه سوودمه‌ند بکرێ به‌م یاسایانه.\nخاتوو ساماڵ لێکۆڵه‌ره‌وه له فه‌لسه‌فه وهه‌ڵگری بڕوانامه‌ی به‌کالۆرێوس و ماسته‌ری زانکۆی له‌نده‌نه له‌فه‌لسه‌فه‌دا ( له کاتی خه‌باتی ژێر زه‌مینی شار وکاتی پێشمه‌رگایه‌تی شاخ به هاوڕێ ڕابی ناسراو بوو)\nPrevious گۆڤاری هه‌نار ژماره 33\nNext فه‌زیحه‌ی ده‌ستدرێژی سێکسی بۆ سه‌ر ژنان‌و ڕیشه‌کانی فره‌ژنی


جۆرەکانی پەستاندنی داتادەستکاری\n^ Electrical Review. 2011 (4). پارامەترەکە |المؤلف3= پشتگوێ خرا (یارمەتی); پارامەترەکە |التاريخ= پشتگوێ خرا (یارمەتی); پارامەترەکە |المسار= پشتگوێ خرا (یارمەتی); پارامەترەکە |الصفحات= پشتگوێ خرا (یارمەتی); پارامەترەکە |العنوان= پشتگوێ خرا (یارمەتی); پارامەترەکە |الأول= پشتگوێ خرا (یارمەتی); پارامەترەکە |المؤلف2= پشتگوێ خرا (یارمەتی); پارامەترەکە |المؤلف4= پشتگوێ خرا (یارمەتی); پارامەترەکە |الأخير= پشتگوێ خرا (یارمەتی); ون یان واڵا |title= (یارمەتی)\nوەرگیراو لە «https://ckb.wikipedia.org/w/index.php?title=پەستاندنی_داتا&oldid=676014»\nدواجار لە ١٢:٣٣ی ٢٢ی نیسانی ٢٠٢٠ دەستکاری کراوە\nئەم پەڕەیە دواجار لە ١٢:٣٣ی ٢٢ی نیسانی ٢٠٢٠ نوێ کراوەتەوە.


سەلام عومەر: دەسەڵاتدارانی بڕوایان بە دیموکراسی نییە هەمیشە کار لەسەر بە لاڕیدا بردنی ڕۆژنامەوانی دەکەن\nزۆرێک لەو ڕاپۆرتانەی لە ڕۆژی جیهانی ئازادی ڕۆژنامەوانیدا بڵاوکراونەتەوە، ئاماژە بە پاشەکشەی ئازادیەکانی ڕۆژنامەوانی کراون لە زۆر وڵاتدا.\nنێوەندە نێونەتەوەییەکانی ڕۆژنامەگەریی، جەخت دەکەنەوە لەوەی حکومەتە سەرکوتکارەکان، تەنانەت بڵاوبوونەوەی ڤایرۆسی کۆرۆنایان وەک دەرفەتێک قۆزتۆتەوە بۆ سەپاندنی ڕێوشوێنی تر دوور لە هەموو ڕەهەندێکی تەندروستی، لەوانە کۆت و بەندکردنی زیاتری ئازادییەکانی ڕۆژنامەوانی.\nسەلام عومەر، سەرنوسەری "کەرکوک ناو" دەڵێت بە شێوەیەکی گشتی میدیا لە قۆناغێکی نوێدایە و لە ڕۆژهەڵاتی ناوەڕاست بە تایبەتیش لە عێراقدا، بە قۆناغێکی ڕاگوزەردا تێپەڕ دەبێت، وەک دەڵێت "ئا لەم قۆناغەدا دۆسێی ئازادی ڕۆژنامەوانی دۆسێیەکی گرنگە، هەر بۆیە دەبینیت سیاسییەکان بۆ جوانکردنی خۆیان، ئەو جۆرە قسانە دەکەن کە گوایە بڕوایان بە دیموکراسی و بە ئازادی ڕۆژنامەوانی هەیە."\nلە میانەی وتووێژەکەیدا لەگەڵ خالید فەتاح، بەڕێز عومەر ئاماژەش بەوە دەکات سیاسییەکان دەیانەوێت دەست بدەنە ئێخەی نێوەندە بێلایەنەکانی ڕۆژنامەوانی بە مەبەستی کۆنترۆڵکردنیان و دەشڵێت "دۆسێی کۆنترۆڵکردن هەر تەنها بریتی نییە لە داخستن و هەڕەشە و کوشتن، بەڵکو بریتیە لە وشک کردنی سەرچاوەکانی دارایی."\nوتووێژ لەگەڵ سەلام عومەر


چاویلکەکەی (مایا خلیفە) و کۆشک و تەلاری بەرپرسەکان – Standard Kurd\nچاویلکەکەی (مایا خلیفە) و کۆشک و تەلاری بەرپرسەکان\nلەلایەن ستاندار Posted on ئاب 10, 2020 679 جار بینراوە 0 سەرنج\nھیمن خالد علی\nخۆشەویستی بۆ خاکی وڵات تەنھا بە قسە نابێت، کردەوکان بەڵگەن کە گوفتارەکان راستن،ئەگەر چارەکی قسە جوانەکان بە کردار ئەنجامدرابان ئێستا زۆربەی کێشەکانمان چارەسەرکرابوون. کێ ھەیە قبولی ئەوە بکات کە بەراودربکرێ بە پۆرن ستارێک بە تایبەت بەرپرسانی کورد کە خۆیان لێبوتە موقەدەس و دەبێت دووربن لە رەخنە، زۆرن ئەوانەی تەنھا لەسەر نوسین و خەیاڵەکانیان ئازاردران و شەھیدکران.\nتەقینەوەکانی لوبنان ئەو وڵاتەی گەیاندە لوتکەی کێشەکان، جگە لە کێشە سیاسیەکان، کێشەی ئابووری وڵاتی قوڵترکرد. (مایا خلیفە) پۆرن ستاری پێشو چاویلکەکەی خۆی خستە زیادکردنێکی ئاشکرا بۆ ھاوکاریکردنی قوربانیەکانی لوبنان و لە ماوەی یانزە کاتژمێری یەکەم نرخەکەی گەیشتە ١٠٠ ھەزار دۆلاری ئەمریکی. کوردستان دوایی ساڵی(١٩٩١) ەکەوە دووچاری چەندان کێشە بووە، لە نوێترینیان نەبونی موچە و ڤایرۆسی کۆرۆنا، ئایا کام بەرپرس ئامادەبوو بەشێک لە سامانەکەی کە کەس نازانێ چۆن پەیدایکردووە بخاتە خزمەت چارەسەری کێشەکان، کامە نەخۆشخانەی تایبەت کە زۆربەی ھی ئەوانن خستیانە خزمەت توشبوانی کۆرۆنا یان ھیج نەبێ نرخی خزمەتگوازرییەکانیان دابەزێنن. ئەی کامەیان ئامادەبوو کۆشکێک کە شەوانە بە (مایا خلیفە) ەکان ئاوەدانی دەکەنەوە بیفرۆشێت و دوو ماڵە ھەژاری پێ ئاوەدان بکاتەوە.\nھەر لەسەردەمی کۆرۆنا ھەواڵی ئەوە بڵاوکرایەوە کە مافیاکان بە تایبەت لە ولاتی ئیتالیا بە رێگای جیاواز ھاوکاری خەڵکی نەداریان کردووە. ئەمە ئەوە دەگەیەنیت ناسنامەی کەسەکان لەکاتی تەنگانەدا ووندەبێت وبەرژەوەندی خەڵک دێتە رێزی یەکەم و کەسە خراپەکانیش پێشبرکێ ئەوە دەکەن شەرەفی خزمەتی وڵاتیان بەرکەوێ. بەڵام کە ھەلسەنگاندنێک دەکەین لە نێوان ھەڵوێستی بەرپرسەکان لە ساتە دژوارەکان گومانکردن لەخۆشەویستان بۆ کوردستان بەھیزتر دەبیت بە قەدەر باوەربون لە دلسۆزی (مایا خەلیفە) بۆ لوبنان.\nبڵاوکراوەی پێشووھەولێر- کۆڕۆنا و بێ بازاڕی بەشێک لە دوکانەکان ناچار بە چۆلکردن دەکات\nبڵاوکراوەی نوێترحیزبی کوردی لەنێوان دوێنێ و ئەمڕۆدا\nPosted on ئه‌یلول 28, 2020\nدوا هەنگاوی پارتی داخستنی پەرلەمان دەبێت\nزانیاریەكان ئاشكرا دەبن: ئەمریكا لەبارەی هێرشەكانی سەر باڵوێزخانەكەی دوو بژاردە دەخاتە بەردەم كازمی\nPosted on ئه‌یلول 29, 2020\nتوركیا یەكێتی و پەكەكە و یەپەگە بە پشتیوانیكردن لە سوپای ئەرمینیا دژی ئازەربایجان تۆمەتبار دەكات\nPosted on ئه‌یلول 30, 2020\nئەمریكا هەنگاوێكی گرنگی سەربازی دژی توركیا دەنێت\nهۆشداری دەدرێتە پارتی لە ئەگەری بێ بەش بونیان لە بەشداریكردن لە هەڵبژاردنەكانی عێراق\nهەڵوێستی چوار سەرۆكایەتیەكەی عێراق لەبارەی بڕیاری داخستنی باڵوێزخانەی ئەمریكا ئاشكرادەبێت\nچۆن دەڕوانیتە کابینەی نوێی حکومەتی هەرێمی کوردستان؟\nباشتر دەبێت لە کابینەی پێشوو\nخراپتر دەبێت لە کابینەی پێشوو\nهەروەکو کابینەی پێشوو دەبێت\nمەترسی كشانەوەی ئامریكا لە عێراق و پشت كردن سەرۆكایەتیە نمونەییەكە بۆ ئەمریكا ئاشكرادەكرێت بە پشت كردن لە كوردی سوریا دەچوێندرێت\nئیمارات چەند زانیاریەك لەبارەی بونی هێزی سەربازی توركیا لە سنوری هەرێمی كوردستان ئاشكرا دەكات\nنوێترین داواكاری ئەمریكا لەبارەی هێرشی گروپە میلیشیاكانی عێراق بەمەبەستی وەردەردانی هێزەكانی ئەو وڵاتە\nناكۆكیەكی تر لەسەر یاسای هەڵبژاردنی عێراق سەرهەڵدەدات\nئەمیری کۆمەڵی ئیسلامی: جورئەتمان هەیە و دۆخەکە خەریکە دەکوڵێت و بێ عەمەل و هەڵوێست نابین\nPosted on ئه‌یلول 4, 2020 0 1307\nنوێترین زانیاری لەسەر هەوڵەكانی لێپرسینەوە لە سەرۆكی حكومەت و جێگرەكەی “تەنها یەك واژوو ماوە”\nPosted on ئه‌یلول 9, 2020 0 740\nپارتی: وەك چۆن سەیری بەڵگەنامەكانی عوسمانی دەكرێت ریفراندۆمیش بەهەمان شێوە دەبێت\nPosted on ئه‌یلول 17, 2020 0 933\nناوەرۆكی كۆبونەوەیەكی پارتی و یەكێتی لەبارەی هەڵبژاردنەكانی عێراق\nPosted on ئه‌یلول 23, 2020 0 945\nدۆخی مافی مرۆڤ و ئازادیی ڕادەربڕین لە سنووری “ڕاپەڕین” ڕانییە و قەڵادزێ لە مەترسیدایە\nPosted on ئه‌یلول 1, 2020 ئه‌یلول 1, 2020 0 399


پۆستی پارێزگاری كەركوك كە لە ئێستادا لە لایەنی عەرەبێكی وەكو ڕاكان جبورییەوە بەڕێوەدەبرێت بەپێی یاساو دەستور مافی كوردەو دەبێت لە لایەن كوردەوە بەڕێووەببرێت ، بەڵام بە هۆی ململانییە بەردەوامەكانی نێوان یەكێتی وپارتی لە سەر دەست نیشان كردنی كەسێك بۆ ئەو پۆستە كە تاكو ئێستاكە نەتوانراوە ئەو كەسە دیاری بكرێت ،پۆستەكە بە دەست عەرەبەوە ماوەتەوەو پارێزگارە بە وەكالەتەكەی ئێستاش هەلەكەی قۆستۆتەوەو بۆ مەرامی سیاسی بەكاری دەهێنێت وبە ئارەزوی خۆی بڕیاردەدات كەئەو بڕیارانە نەك لە بەرژەوەندی كورددا نییە بگرە دژیشێتی ولە سایەی ئەو دەسەڵاتەی كە لە ئێستادا لە كەركوك سەپێنراوە دەبینین دۆخی شارەكە بەجی قۆناغێكی هەستیاری نامۆدا دەڕوات .\nسوڕبونی یەكێتی وپارتی لە سەر ڕێكنەكەوتن ویەكلا كلادنەوەی ئەو پۆستە هەنگاوێكە ڕەنگە ئەو دوو لایەنە وایبۆ بچن لە بەرژەوەندی حێزبی خۆیاندا بێت بەڵام ئەوە لە بەرژەوەندی كورد، بە تایبەت كوردانی كەركوكدا نییە وتاكو ئەو پۆستەش یەكلا نەكرێتەوە ونەكەوێتەوە دەستی كورد بارودۆخەكە بۆ كورد وەكو خۆی دەمێنێتەوەو بگرە خراپتریشی لێدێت و وەكو ماددەی 140ی لێدێت كە هەلێكی زێڕین بۆ كورد بۆ ئەوەی ئەوەی لێی زەوت كرا لە سەردەمی ڕژێمی بەعس بە پێی ئەو ماددەیە بۆخوچی بیگەڕێنێتەوە كەچی چاوەڕاوانی حكومەتی عێراق بون بۆیان چارەسەر بكات . ئەویش كورد وتەنی (مرانی).\nئەگەر یەكێتی وپارتی بەجدی بە دوای كەسێكدا دەگەڕێن بۆ دانانی وەكو پارێزگارێك بۆ كەركوك و وەرگرتنەوەی ئەو پۆستە لە ڕاكان جبوری ، كەسێك بێت ئەكتیڤ وكارامەبێت وهەم تواناو شارەزاییەكی باشی هەبێت لە ڕووی سیاسەتەوە، بە تایبەت سیاسەتی ناوچەكە ئەوا كەسێكی بە ئەزمون هەیە وچەندین ساڵە لە ناو قوڵایی ئازارومەینەتەكانی شارەكەدا لە گەڵ خەڵكەكەی دەژێت ولە دوای 16ی ئوكتۆبەری ساڵی 2017 كەركوكی بەجی نەهێڵاوە ئەویش مامۆستا حەسن ئەمین شیخانییە كەو لە دەرەوناوەوەی شارەكەش ناسراوەو خاوەن پێگەیەكی كۆمەڵایەتی جەماوەرییە وچەندین ساڵە لە كەركوك لە بوارەكانی ڕاگەیاندن وسیاسەتی ومامۆستایی زانكودا شوێن پەنجەی دیارە .. با یەكێتی وپارتی ئەمجارە ئەم پیاوە بەڕێزە تاقی بكەنەوە بزانین چۆن دەبێت .. هەرچەندی خراپیش بیت لەم پارێزگارەكەی بە وەكالەتەكەی ئێستای كەركوك نەك بەتەنها بۆ كورد بگرە بۆ عەرەب وتەركمانەش وئایین ونەتەوەكانی دیكەش باشترە.\nلە ئێستادا ئەگەرێك هەیە بۆ گوڕێنی ژمارەیەك پارێزگا لە لایەن سەرۆك وەزیرانی نوێی عێراقەوە كە یەكێك لەو پارێزگایانە راكان جبورییە ، بۆ ئەو مەبەستەش تۆپەكە سەر لە نوێ گەڕاوەتەوە نێو گۆڕەپانی سیاسی كورد ، جا ئەگەر كورد ، بە تایبەت یەكێتی وپارتی بە جوانی پاریی پێ بكەن ئەوا دەتوان نەك گۆڵێك بگرە ژمارەیەك كوڵ بكەن وگەمە سیاسیەكە لە كەركوك بۆ خۆیان ببنەوە . بەڵام ئەگەر بە جوانی پاریی نەكەن و وەكو جاران ئەو بڵًێت با من گوڵ بكەم وئەمیش بڵێت نانا بە من گوڵ بكەم ئەوا كەسیان ناتوانن گوڵ بكەن ویارییەكە ببنەوەو لە یارییە سیاسیەكەی كەركوكیش دەەر دەخرێنەوە.


لە ڕێگەی تانکەری سەربازییەوە ئاو بۆ گەڕەکەکانی هەولێر دابیندەکرێت\nبەرپرسێکی وەزارەتی پێشمەرگەی حکومەتی هەرێم ئاشکرایدەکات، لەسەر داوای ئومێد خۆشناو، پارێزگاری هەولێر، چەند تانکەرێکی سەربازی ئاو بۆ ئەو گەڕەکانەی هەولێر دابین دەکەن کە بێ ئاون.\nعەمید رکن هۆشمند ڕەشید، جێگری سەرۆکی ئەرکانی وەزارەتی پێشمەرگە ڕایگەیاندووە ” بەپشت بەستن بە پرەنسیپە سەربازییەکان و وەک کاری هەمیشەیی و لە مێژینەی پێشمەرگە، هەر لە سەرەتای دروستبوونیەوە هەیبووە، هەمیشە لەکاتی جەنگ، کارەساتی مرۆیی، لافاو هاوکاری خەڵکی سڤیل بووە و دەبێت، لەو ڕوانگەوە لە دوێنێوە، وەک وەزارەتی پێشمەرگە ژمارەیەک تانکەری سەربازیمان خستۆتە خزمەت ئەو گەڕەکانەی، کە ڕوبەڕوی کێشەی کەمئاوی بوونەتەوە لە شاری هەولێر، تا ئەوکاتەی ئەو گەرەکانە پێویستییان پێمان دەبێت، بەردەوام دەبین لە هاوکاری کردنیان تا کێشەکەیان چارەسەر دەبێت”.\nئەو بەرپرسەی وەزارەتی پێشمەرگە ئامادەیی وەزارەتەکەی ڕاگەیاندووە بۆ هاوکاری دابینکردنی ئاو تاکاتێک کێشەکە چارەسەر دەبێت.\nماوەی زیاتر لە مانگێکە کێشەی کەمئاوی لە گەڕەکەکانی شاری هەولێر بەردەوامە و بەرپرسانی ئەو شارە هۆکاری کەمئاوی بۆ وشکەساڵی و ڵێڵبوونی ئاوی زێی گەورە دەگێڕنەوە.\nگروپی پایزە بەرهەمێکی دیکەی بڵاوکردەوە\nئەو كەسەی شەوی ڕابردوو تەقەی لێكرا و برینداربوو گیانيلەدەستدا\nبەڕێوەبەرایەتیی تەندروستیی سلێمانی ڕایدەگەیەنێت، خاوەنی چێشتخانەی دەنیز كە شەوی ڕابردوو تەقەی لێكرا و برینداربوو بەهۆی سەختی برینكەیەوە گیانیلەدەستدا.…\nژنێك لەلایەن هاوسەرەكەیەوە بە چەكوش كوژرا\nژنێكی خەڵكی سنە كە دایكی سێ منداڵە لەلایەن هاوسەرەكەیەوە بە چەكوش كوژرا. ڕووداوەكە ئێوارەی دوێنێ چوارشەممە ڕوویداوە و…


دژی ئەنجانەكانی هەڵبژاردن\nچەند سەرچاوەیەكی ئاگادار لەبەغدا ئاشكرایان كرد هێزە ئەمنییەكان ئامادەكاریی دەكەن بۆ ڕووبەڕووبوونەوەی ئەگەری پەرەسەندنی زیاتری خۆپیشاندانی لایەنە ناڕازییەكانی شیعە لە حەوتەم هەفتەی پاش دەركەوتنی ئەنجامە بەراییەكانی هەڵبژاردن و ڕاگەیاندنی هاوتایی ئەنجامە ئەلەكترۆنی و دەستییەكان پاش ژماردنەوە.\nبەگوێرەی ئەو سەرچاوانە كە "ناس كورد" بەدواداچوونی بۆ كردوون (26ی تشرینی دووەمی 2021) پاش ئەوەی دوێنێ كۆمسیۆن كۆتاییهاتنی پێداچوونەوەی تانەكانی ڕاگەیاند و جەختی كردەوە ئەنجامەكان سەرجەمیان وەك یەكن، لایەنە ناڕازییەكانی شیعە جموجوڵەكانیان زیاتر كردووە بۆ گەورەكردنی مانگرتن و خۆپیشاندانی بەردەم ناوچەی سەوز، لەم میانەیەشدا وێنەی زۆری جنین بلاسخارتی نوێنەری تایبەتی ئەمینداری گشتی نەتەوە یەكگرتووەكانیان بردووە بۆ سووتاندن و بێ ڕێزی پێكردن بەو پێیەی پێیان وایە لە پشت كۆمسیۆنەوە وەستاوە.\nهەر بەگوێرەی ئەو سەرچاوانە هێزی زیاتر ڕەوانەی بەغدا كراوە، ئەگەری ئەوەش هەیە ئەو مانگرتن و ناڕەزاییانە كە زۆربەیان چەكداری گروپەكانن و وەك ئەرك لەوێن، تا پێكهێنانی حكومەت لەو ناوچەیە بمێننەوە وەك كارتێكی گوشار.\nبەپێی بەیاننامەیەکى کۆمسیۆن کە دەست "ناس کورد" کەوتووە، دوێنێ پێنج شەممە جیاکردنەوەى دەستى دەنگەکان لەدوایین وێستگەى نەینەوا ئەنجام دراوە، لەسەر بڕیارى دەستەى دادوەرى.\nرونیشیکردووەتەوە، ئەنجامەکە هاوتاى ئەنجامە ئەلیکترۆنییەکان بووە بەرێژەى 100%، ئەنجامەکان دەخرێنە بەردەستى ئەنجومەنى کۆمسیاران و دواتر رەوانەى دەستەى دادوەرى دەکرێت.


<< < لۆقا 22 > >>\n١ جەژنی فەتیرە کە پێی دەگوترا پەسخە نزیک ببووەوە. ٢ کاهینانی باڵا و مامۆستایانی تەورات لە گەل دەترسان و بۆ ڕێگایەک دەگەڕان کە عیسای پێ لەناوبەرن.\n٣ شەیتان چووە ناو یەهوزاوە، کە پێی دەگوترا ئەسخەریوتی، یەکێک بوو لە دوازدە قوتابییەکە. ٤ چوو و قسەی لەگەڵ کاهینانی باڵا و فەرماندەکانی پەرستگا کرد، چۆن عیسایان ڕادەست بکات. ٥ دڵخۆش بوون و ڕێککەوتن بەوەی کیسە زیوی بدەنێ. ٦ ئەویش بەمە ڕازی بوو، دەگەڕا بۆ هەلێک تاکو عیسا بداتە دەستیان کاتێک کە خەڵکیان لەگەڵ نەبێت.\n٧ ڕۆژی فەتیرە هات، ئەوەی پێویست بوو بەرخی پەسخەی* تێدا بکرێتە قوربانی. ٨ عیسا پەترۆس و یۆحەنای نارد و فەرمووی: «بڕۆن نانی پەسخەمان بۆ ئامادە بکەن تاکو بیخۆین.»\n٩ لێیان پرسی: «دەتەوێ لەکوێ ئامادەی بکەین؟»\n١٠ پێی فەرموون: «کاتێک دەچنە ناو شار، تووشی پیاوێک دەبن گۆزەیەک ئاوی هەڵگرتووە، دوای بکەون بۆ ئەو ماڵەی کە بۆی دەچێت. ١١ ئینجا بە خاوەن ماڵەکە بڵێن: ”مامۆستا دەفەرموێت: کوا دیوەخانەکە تاکو لەگەڵ قوتابییەکانم نانی پەسخەی تێدا بخۆم؟“ ١٢ ئەویش لە نهۆمی سەرەوە ژوورێکتان پیشان دەدات، گەورەیە و ڕاخراوە، لەوێ ئامادەی بکەن.»\n١٣ جا ڕۆیشتن، هەروەک عیسا پێی فەرمووبوون دۆزییانەوە و نانی پەسخەیان ئامادە کرد.\n١٤ کە کاتەکە هات عیسا لەسەر خوان دانیشت، نێردراوانیش لەگەڵی بوون. ١٥ پێی فەرموون: «زۆر ئارەزووم کرد پێش ئازار چێژتنم ئەم نانەی پەسخەتان لەگەڵ بخۆم، ١٦ چونکە پێتان دەڵێم: ئیتر نانی پەسخە ناخۆم هەتا لە شانشینی خودا بە تەواویی دێتە دی.»\n١٧ جامێکی هەڵگرت و سوپاسی خودای کرد، فەرمووی: «ئەمە بگرن و لەنێوان خۆتان بەشی بکەن. ١٨ پێتان دەڵێم: ئیتر لە بەرهەمی مێو ناخۆمەوە هەتا شانشینی خودا دێت!»\n١٩ نانێکی هەڵگرت، سوپاسی خودای کرد و لەتی کرد، پێیدان و فەرمووی: «ئەمە جەستەی منە، کە لە پێناوی ئێوە بەخت دەکرێ. ئەمە بۆ یادکردنەوەی من بکەن.»\n٢٠ بە هەمان شێوە پاش نانخواردن، جامەکەی هەڵگرت و فەرمووی: «ئەم جامە پەیمانی نوێیە بە خوێنی من، کە لە پێناوی ئێوە دەڕژێت. ٢١ بەڵام ئەو دەستەی کە بە گرتنم دەدات لەگەڵ من لەسەر خوانە. ٢٢ کوڕی مرۆڤ بەگوێرەی ئەوەی بۆی دانراوە دەڕوات، بەڵام قوڕبەسەر ئەوەی ناپاکی لێدەکات.» ٢٣ ئیتر لەناو خۆیان کەوتنە مشتومڕ، ئاخۆ کامیان خەریکە ئەمە بکات.\nگەڕان بەدوای پلەوپایە\n٢٤ هەروەها دەمەقاڵەیەک کەوتە نێوانیان، کامیان بە پایەبەرز دابنرێت. ٢٥ عیسا پێی فەرموون: «پاشایانی نەتەوەکان دەبنە فەرمانڕەوایان و دەسەڵاتدارانیش بەسەریانەوە بە ”چاکەکار“ ناودەبردرێن. ٢٦ بەڵام ئێوە ئاوا مەبن. بەڵکو با پایەبەرز لەنێوتاندا ببێتە بچووک و ئەوەی ڕابەری دەکات وەکو خزمەتکارەکەتان بێت. ٢٧ کێ پایەبەرزترە، ئەوەی لەسەر خوان دانیشتووە یان ئەوەی خزمەت دەکات؟ بێگومان ئەوەی کە لەسەر خوان دانیشتووە. بەڵام من لەنێوتان وەک ئەوەم کە خزمەت دەکات.\n٢٨ «ئێوە ئەوانەن کە لە تاقیکردنەوەکانمدا لەگەڵم مانەوە. ٢٩ منیش شانشینێکتان بۆ دادەنێم، هەروەک باوکم بۆی داناوم، ٣٠ تاکو لە شانشینەکەمدا لەسەر خوانەکەم بخۆن و بخۆنەوە، لەسەر تەخت دادەنیشن و دوازدە هۆزەکەی ئیسرائیل حوکم دەدەن.\nلاوازی باوەڕی پەترۆس\n٣١ «شیمۆن، شیمۆن، شەیتان داوای کردوون تاکو تاقیتان بکاتەوە، وەک گەنم لە بێژنگتان بدات. ٣٢ بەڵام من نوێژم بۆ کردیت تاکو باوەڕت لەدەست نەدەیت. تۆش کە دەگەڕێیتەوە برایانت بەهێز بکە.»\n٣٣ ئەویش پێی گوت: «گەورەم، من ئامادەم لەگەڵ تۆدا بۆ زیندان و بۆ مردنیش بچم.»\n٣٤ کەچی عیسا فەرمووی: «پەترۆس پێت دەڵێم، ئەمڕۆ پێش خوێندنی کەڵەشێر، تۆ سێ جار نکۆڵی لە ناسینی من دەکەیت.»\n٣٥ ئینجا پێی فەرموون: «کاتێک ئێوەم بەبێ جزدان و توورەکە و پێڵاو نارد، ئایا پێویستتان بە هیچ بوو؟» گوتیان: «نەخێر.»\n٣٦ پێی فەرموون: «بەڵام ئێستا ئەوەی جزدان و توورەکەی هەیە با بیبات لەگەڵ خۆی. ئەوەش کە شمشێری نییە، با جلەکانی بفرۆشێت و شمشێر بکڕێت. ٣٧ من پێتان دەڵێم: ئەمەی نووسراوە: [لەگەڵ یاخیبووان ژمێردرا.]* پێویستە لە مندا بێتە دی، چونکە ئەو شتانەی لەبارەی منەوە نووسراون دێنە دی.»\n٣٨ گوتیان: «گەورەم، ئەوەتا دوو شمشێر لێرەیە.»\nپێی فەرموون: «بەسە.»\nنوێژی عیسا لە کێوی زەیتوون\n٣٩ پاشان عیسا وەک جاران چوو بۆ کێوی زەیتوون، قوتابییەکانیش دوای کەوتن. ٤٠ کاتێک گەیشتە شوێنەکە، پێی فەرموون: «نوێژ بکەن تاکو نەکەونە تاقیکردنەوە.» ٤١ ئینجا نزیکەی بەردهاوێژێک لێیان دوورکەوتەوە، چۆکی دادا و نوێژی دەکرد. ٤٢ فەرمووی: «باوکە، ئەگەر دەتەوێت ئەم جامەم لەسەر لاببە، بەڵام نەک بە خواستی من، بەڵکو بە خواستی خۆت بێت.» ٤٣ فریشتەیەکیش لە ئاسمانەوە بۆی دەرکەوت بەهێزی دەکرد. ٤٤ کە لە ململانێدا بوو، زۆر بە گوڕتر نوێژی دەکرد و ئارەقەکەی وەک دڵۆپی خوێنی لێهات دەکەوتە سەر زەوی.\n٤٥ ئینجا لە نوێژەکە هەستا و هاتە لای قوتابییەکان، بینی لە خەمان خەویان لێ کەوتووە. ٤٦ پێی فەرموون: «بۆچی خەوتوون؟ هەستن، نوێژ بکەن تاکو نەکەونە تاقیکردنەوە.»\n٤٧ کاتێک قسەی دەکرد کۆمەڵێک پەیدابوون، ئەوەی پێی دەگوترا یەهوزا و یەکێکە لە دوازدە قوتابییەکە پێشیان کەوتووە، لە عیسا نزیک بووەوە تاکو ماچی بکات. ٤٨ عیساش پێی فەرموو: «ئەی یەهوزا، بە ماچێک کوڕی مرۆڤ بە گرتن دەدەیت؟»\n٤٩ ئەوانەی دەوروپشتی کاتێک بینییان وا خەریکە شتێک ڕوودەدات، گوتیان: «گەورەم، شمشێر بوەشێنین؟» ٥٠ جا یەکێکیان لە کۆیلەی سەرۆک کاهینی دا و گوێی ڕاستی بڕی.\n٥١ بەڵام عیسا فەرمووی: «ڕاوەستن، ئەمە بەسە!» ئینجا دەستی لە گوێی دا و چاکیکردەوە.\n٥٢ پاشان عیسا بە کاهینانی باڵا و فەرماندەی پەرستگا و پیرانی فەرموو: «هەروەک بۆ گرتنی یاخیبووێک بە کوتەک و شمشێرەوە هاتوون؟ ٥٣ ڕۆژانە لە حەوشەکانی پەرستگا لەگەڵتان بووم دەستتان لێ نەدام. بەڵام ئەمە کاتی ئێوەیە، کاتی دەسەڵاتی تاریکییە.»\n٥٤ ئیتر گرتییان، بردییان و هێنایانە ماڵی سەرۆک کاهین. پەترۆسیش دووربەدوور دوای کەوت. ٥٥ هەندێک کەس لە ناوەڕاستی حەوشەکەدا ئاگریان کردبووەوە و پێکەوە دانیشتبوون، پەترۆسیش لەگەڵیان دانیشتبوو. ٥٦ کارەکەرێک ئەوی بینی لەبەر ڕووناکی دانیشتووە، تێیڕووانی و گوتی: «ئەمەش لەگەڵی بوو.»\n٥٧ بەڵام نکۆڵیی کرد و گوتی: «نەخێر خانم، نایناسم.»\n٥٨ دوای کەمێک، یەکێکی دیکە بینی، گوتی: «تۆش لەوانیت.» بەڵام پەترۆس گوتی: «نەخێر کاکە، من لەوان نیم.»\n٥٩ دوای نزیکەی کاتژمێرێک، یەکێکی دیکە مکوڕ بوو، گوتی: «بەڕاستی ئەمەش لەگەڵی بوو، چونکە ئەمەش جەلیلییە.»\n٦٠ بەڵام پەترۆس گوتی: «کاکە، نازانم چی دەڵێیت.» هەر لەو کاتەدا کە قسەی دەکرد، کەڵەشێر خوێندی. ٦١ مەسیحی خاوەن شکۆش ئاوڕی دایەوە و سەیری پەترۆسی کرد، ئینجا پەترۆس قسەکەی مەسیحی بیرکەوتەوە کە پێی فەرموو: «ئەمڕۆ پێش ئەوەی کەڵەشێر بخوێنێت، تۆ سێ جار نکۆڵیم لێ دەکەیت.» ٦٢ ئیتر چووە دەرەوە و بەکوڵ گریا.\nعیسا لەبەردەم سەنهەدرین\n٦٣ ئەوانەی عیسایان گرتبوو، دەستیان بە گاڵتە پێکردن و لێدانی کرد. ٦٤ چاویان بەستبوو و لێیان دەپرسی: «ئەگەر پێغەمبەریت، بزانە! کێ بوو لێیدایت؟» ٦٥ زۆر کفری دیکەشیان لە دژی دەکرد.\n٦٦ کە ڕۆژبووەوە، ئەنجومەنی پیرانی گەل کۆبوونەوە، کاهینانی باڵا و مامۆستایانی تەورات عیسایان بردە سەنهەدرینەکەیان. ٦٧ گوتیان: «ئەگەر تۆ مەسیحەکەیت پێمان بڵێ.»\nئەویش پێی فەرموون: «ئەگەر پێتانی بڵێم باوەڕ ناکەن. ٦٨ ئەگەر لێشتان بپرسم وەڵام نادەنەوە. ٦٩ بەڵام لە ئێستاوە کوڕی مرۆڤ [لە دەستە ڕاستی خودای بە توانا دادەنیشێت.]* »\n٧٠ هەموو لێیان پرسی: «کەواتە تۆی کوڕی خودا؟»\nئەویش پێی فەرموون: «ئێوە خۆتان دەڵێن کە من ئەوم.»\n٧١ ئینجا گوتیان: «ئیتر چ پێویستیمان بە شایەت هەیە؟ ئەوەتا لە دەمی خۆیەوە گوێمان لێبوو.»


میرانی: پیلانێكی ئیقلیمی بووە هۆی كۆتاییهێنان بە شۆڕشی ئەیلول – لڤین پرێس\nمیرانی: پیلانێكی ئیقلیمی بووە هۆی كۆتاییهێنان بە شۆڕشی ئەیلول\nفازڵ میرانی، سكرتێری ڕایگەیاند، پیلانێكی ئیقلیمی بووەهۆی كۆتاییهێنان بە شۆڕشی ئەیلول، بەڵام ئیرادەی گەلی كورد كۆتایی پێنەهات و شۆڕشی گوڵان دەستی پێكردەوە.\nلەساڵیادی تێپەڕبوونی 45 ساڵ بەسەر شۆڕشی گوڵان، فازڵ میرانی، سكرتێری مەكتەبی سیاسی پارتی دیموكراتی كوردستان لە كۆڕێكدا کە لە لقی 23ی پارتی ئەنجامیدا رایگەیاند “بینیمان لە پیلانێكی ئیقلیمیدا شۆڕشی ئەیلول كۆتایی پێهات، بەڵام ئیرادەی گەلی كورد كۆتایی پێ نەهات و لە 26ـی گوڵانی 1976 بە فەرمانی بارزانی نەمر، شۆڕشی پێشكەوتنخوازی گوڵان، وەك درێژەپێدەری شۆڕشی مەزنی ئەیلول بۆ تەواوكردنی ئامانجە بەدینەهاتووەكانی بزووتنەوەی رزگاریخوازی خەڵكی كوردستان، یەكەم بڵێسەی دا و كاروانی خەباتی نەپساوەی گەلەكەمانی درێژە پێدا”.\nمیرانی ئاماژەی بەوەشداوە، ئەگەر سەیری ئەو دەستکەوتانە بکرێن کە لەئەنجامی خەبات و شۆڕشە یەک لەدوای یەکەکان بەدیهاتوون، ئەنجامەکەی ئەوەبوو لەدروستکردنی بەرەی کوردستانیدا ژمارەیەک بڕیاری گرنگ دران، لەوانەش بڕیاردرا سیاسەتی تۆڵەکردنەوە پەیڕەونەکرێت و هەنگاوەکان زیاتر ڕوویان لەداهاتوو بێت نەک رابردوو، داواشکرا هەمان سیاسەت لەعێراقیش جێبەجێ بکرێت.\nهەروەها وتی: ئەوەی لە ئێستادا هەیە بەرهەمی هەمووانە كە ئەمڕۆ شانبەشان لەگەڵ پێكهاتە جیاوازە ئاینی و سیاسی و نەتەوەییەكانەوە خاوەنی هەرێمی كوردستانین و سەرۆكایەتی و حكومەت و پەرلەمان و فڕۆكەخانەی خۆمانمان هەیە، ئەركی هەموو تاكێكی هەرێمی كوردستانە بە تەواوی چین و توێژ و پێكهاتەكانییەوە بیپارێزێت.\nفازڵ میران وتوشیەتی: “یەكێتی میلـلەتی كوردستان لە راپەریندا خۆی نواند، ئەویش بەسەركردایەتی سەرۆك مەسعود بارزانی، كە راپەڕین سەریگرت و هەر لەوكاتیشدا، بە بڕیاری سەرۆك بارزانی رابردووی لەلایەك دانا و لێخۆشبوونی بۆ پیاوانی حكومەت دەركرد، ئەوەش لە پێناو چەسپاندنی ئاشتی و پێكەوەژیان و نەهێشتنی رۆحییەتی تۆڵەكردنەوە”.\nوەزیری دارایی لێدوانی لێ قەدەغە کرا\nخشتەی نوێی دابەشکردنی مووچەی چەند شوێنێک بڵاو کرایەوە


- سەرۆکی رووسیا، ڤلادیمیر پوتین: "لە بابەتی گەڕانەوەی ھاووڵاتییە حوکمدراوەکانی رووسیا و ئەمریکا دەتوانین چەند چاوپۆشینێک بکەین. وەزارەتی دەرەوەی ھەردوو وڵات کار لەسەر ئەم پرسە دەکەن".\nDmitri Chirciu,Ali Cura | 17.06.2021\nسه‌رۆكی رووسیا، ڤلادیمیر پوتین ئاماژه‌ی به‌وه‌كرد كه كۆبوونه‌وه‌كه‌ی له‌گه‌ڵ سه‌رۆكی ئه‌مریكا، جۆ بایدن، تا بڵێی بنیاتنه‌رانه بووه.\nڤلادیمیر پوتین دوای كۆبوونه‌وه‌ی له‌گه‌ڵ جۆ بایدن له ڤیلای پارك دی لاگرانژ له شاری جنێڤی سویسرا، كۆنگره‌یه‌كی رۆژنامه‌وانیی سازكرد.\nپوتین رایگه‌یاند: "له كۆبوونه‌وه‌م له‌گه‌ڵ بایدن هیچ دوژمنایه‌تییه‌ك نه‌بوو، به‌ڵكو به‌پێچه‌وانه‌وه، كۆبوونه‌وه‌كه له‌سه‌ر پره‌نسیپه‌كان به‌ڕێوه‌چوو. له زۆر بابه‌تدا هه‌ڵوێستمان جیاوازه. به‌ڵام هه‌ردوولا خواستی خۆمان له‌باره‌ی تێگه‌یشتن له یه‌كتری، نزیككردنه‌وه‌ی هه‌ڵوێسته‌كان و گه‌ڕان به‌دوای رێگه‌كاندا نیشاندا. كۆبوونه‌وه‌كه تا بڵێی ئه‌رێنیی بوو".\n- باڵیۆزه‌كان ده‌گه‌ڕێنه‌وه شوێنی كاره‌كانیان\nسه‌رۆكی رووسیا باسی له‌وه‌كرد كه له‌گه‌ڵ هاوتا ئه‌مریكییه‌كه‌ی باسیان له هه‌ریه‌ك له، سه‌قامگیریی ستراتیژیی، ئاسایشی سایبه‌ریی، پرسه ناوچه‌ییه‌كان و په‌یوه‌ندییه بازرگانییه‌كان، هه‌روه‌ها هاریكاریی له جه‌مسه‌ری باكوور كردووه. وێڕای وه‌بیرهێنانه‌وه‌ی ئه‌وه‌شی كه پێشتر باڵیۆزی وڵاته‌كانیان له‌گه‌ڵ ئه‌مریكادا به‌مه‌به‌ستی راوێژكردن بۆ وڵاته‌كانی خۆیان بانگ كردووه‌ته‌وه، رایگه‌یاند: "پرسی باڵیۆزانمان چاره‌سه‌ركرد. له‌گه‌ڵ بایدن له‌سه‌ر ئه‌وه رێككه‌وتین كه باڵیۆزانی رووسیا و ئه‌مریكا جارێكی دیكه بگه‌ڕێنه‌وه شوێنی كاره‌كانیان".\n- راوێژه‌كان له بواری ئاسایشی سایبه‌ریی\nڤلادیمیر پوتین باسی له‌وه‌كرد كه رووسیا و ئه‌مریكا به‌رپرسیارن له سه‌قامگیریی ستراتیژیی له جیهاندا.\nهه‌روه‌ها رایگه‌یاند: "له‌گه‌ڵ بایدن له‌سه‌ر ئه‌وه رێككه‌وتی كه راوێژه‌کان له بواری ئاسایشی سایبه‌رییدا ده‌ستپێبكرێن. ئه‌مه زۆر گرنگه".\nسەرۆکی رووسیا ڤلادیمیر پوتین، ئەوەی وەبیرھێنایەوە کە بایدن بە "بکوژ"ی وەسفکردووە و گوتی:\n"بایدن، لە رێگەی تەلەفۆنەوە پەیوەندی پێوە کردم. لە سەر ئەم بابەتە گفتوگۆمان کرد. ئەو روونکردنەوانەم بە گونجاو زانی. بایدن داوای کۆبوونەوەی لێکردم. کۆبووینەوە و کۆبوونەوەکەمان زۆر بونیاتگەرانە بەڕێوەچوو. جارێکی دیکە ئەوەم بینی کە بایدن کەسێکی خاوەن ئەزموونە. نزیکەی دوو کاتژمێر رووبەروو کۆبووینەوە. لەگەڵ ھەموو سەرکردەیەک کۆبوونەوەیەکی رووبەرووی وا دوورودرێژ ئەنجامنادرێت"\nپوتین، نموونەی پرسەکانی ئەفغانستان و عێراقی ھێنایەوە و سەرنجی بۆ ئەوە راکێشا کە لەو دوو شوێنە ژمارەیەکی زۆری مرۆڤ گیانیان لەدەستداوە و گوتی، "ئیدارەی سیاسی و سەرۆکی وڵاتان بەرپرسن لەوەی لە وڵاتەکانیاندا روودەدات. ھەموو رۆژ کەسانێک لە شارەکانی ئەمریکا بە سەرکردەی رێکخراوەکانەوە دەکوژرێن".\n- باس لە گۆڕینەوەی حوکمدراوەکان کرا\nڤلادیمیر پوتین، ئاماژەی بەوە کرد کە لەگەڵ جۆ بایدن، پرسی گۆڕینەوەی حوکمدراوەکانیشیان باسکردووە و گوتی، "لە بابەتی گەڕانەوەی ھاووڵاتییە حوکمدراوەکانی رووسیا و ئەمریکا دەتوانین چەند چاوپۆشینێک بکەین. وەزارەتی دەرەوەی ھەردوو وڵات کار لەسەر ئەم پرسە دەکەن".\nسەرۆکی رووسیا ڤلادیمیر پوتین، ئەوەشی راگەیاند کە بایدن، داوای لێنەکردووە سەردانی ئەمریکا بکات و گوتی، "منیش بایدنم بانگھێشتی رووسیا نەکرد. بەڕای من ئەم جۆرە سەردانانە پێویستیان بە ھەلومەرجی پێویست ھەیە".\nئەمريكا بايدن پوتين رووسیا لووتکە\nتوركيا.. ٢٤ هەزار و ٢٩٧ حاڵه‌تی تووشبوون و ١٠٨ گیان له‌ده‌ستدان به كۆرۆنا تۆماركرا\nھەرێمی کوردستان.. سێ هەزار و ۲۲٠ تووشبووی نوێی کۆرۆنا تۆمار کرا\nھەرێمی کوردستان.. ٢٤ كه‌سی دیكه به كۆرۆنا گیانیان له‌ده‌ستدا\nمانۆڕی هاوبەشیی رووسیا-ئۆزبەکستان-تاجیکستان لە نزیک سنووری ئەفغانستان دەستی پێ کرد\nسووتانی دارستانه‌كانی رووسیا به‌رده‌وامە\nئەسەد و پشتیوانانی لە ٤٥ رۆژدا ٨٠٠ جار ئاگربەستیان پێشێلکردووە و ٦٦ مەدەنییان کوشتووە


حەسەن و وسێن\n"حەسەن و وسێن"\nدەتکوت گوریسی نێو هەنبانەن.جێی رێک و راستیان ریخۆڵەیان بوو. سەریان بۆ لایوکی دەڕۆیی ... بۆ لایەکی.لە سەر ئەو چەپ و چوێڕییەشیان را، هەتا بڵێی خوێنتاڵ و بێ دم و لووت بوون.دەت کووت کەکرەن.\nدوورەپەرێز بوون. نە هاموشۆی کەسیان دەکرد و نە کەسیش دەرکەی لێدەقەڵاشتنەوە.پەڵە زەوییەکی زۆر باشیان لە دم چۆمی هەبوو،کردبویانە وێنجە و پێی دەژیان. چاو لە دەست نەبوون. هەر بۆیەش زۆر تێکەڵاوی خەڵکی نەدەبوون.\nزلکوێر بوون. موی سپیان لەماستی دەردەکێشا؛ بەڵام کەڵیان لە دوو شەقاوی خۆیان نەدەدی. زۆر هەڵدەکەوت روتەڵەی دە قۆشمە لە بەر چاوی وان خۆیان دە باخچەی رۆدەکرد و بێستانیان لێ قیچکە بڕ دەکردن و نەیاندەزانی، دوایە یەکتریان تاوانبار دەکرد و تێکیان هەڵدەپێچا...\nقەت لێک هەڵنەدەبڕان. نە وێکیان هەڵدەکرد و نە بێ یەکیان هەڵدەکرد. دایمەش لێک لالووت بوون؛ بەڵام چونکە ژنیان نەبوو ناکۆکێکەیان زۆر قوڵ نەدەبۆوە، هەر بە دەنگ لێک گۆڕینێکی دەبڕاوە.\nبێستانیان دەکرد:(شوتی، کاڵەک، خەیار، تەماتە و...). هەر کە کاڵەک و شوتی خڕەکە دەبوون بۆ وەی کەس نەیانبینێ بە پووش و پەڵاشی دایاندەپۆشین، دەنا وەبن گڵیان دەدان؛ بەڵام قەتیان لێ نەدەخواردن. لێدەکرانەوە. لە سەرئەوەش لێیان دەبووە هەڵڵا، بە سەر یەکتریان دا دێنا و لە رقی یەک بە کاڵی دەیانڕنین. زانیان بێ فایدەیە وازیان لە کاڵەک و شوتیان هێنا. هەر خەیار و تەماتەیان دەکردن. خەیارەکە باش بوو هەر نەبێ بە قیچکەکانیانوەبەر دەکەوتن!\nرۆژێکی نیوانیان زۆر تێک دەچێ، هاوار بۆ مەلای دێی دەبەن: مامۆستا وەرە ماڵە خۆن بۆ بکە. ماڵ چ ماڵ! تاقە دیوێک و دوو پەتۆ شڕە و دوو قاپ و دوو ئیستکان و پیاڵە وکەتری و چادانێک و حەلادینێک. (هەمووی باری جاشکێکی دوو ساڵە نەبوو.)\nمامۆستا دەیهەوێ پێکیان بێنێتەوە، پێک نایەن. ماڵیان لێ بەش دەکا. هەر یەکە و شتێک و حەلادین دەمێنێتەوە. نازانێ بیدا بە کێهەی، لەتیش ناکرێ، ناچار دەڵی: ئەو حەلادینە هەرتکان گەرم دەکاتەوە با لە نێوەڕاستێ بێ. رازی دەبن و بۆ دیوەکەشیان دوو سینگان لە نێوەڕاستێ دەکوتێ و گوریسێکی رایەڵ دەکا و دەیکاتە دوو. ئەوجار لە سەر خوارێ و سەرێ پێک نایەن، هیچیان بە لای دەرکەی رازی نابن. ناچار بۆیان دەکاتە نۆبە و مانگێ جارێک جێ گۆڕکێ بکەن.\nماوەیەک پێوە دەخورێ کەس خۆیان لێ وەخەبەر ناهێنێ هەتا بۆ خۆیان نێوانیان خۆش دەبێتەوە، بەڵام ماڵیان هەر جوێ دەبێ. رۆژێکی، پاش نوێژی شێوان، مامۆستا کە لە مزگەوتێ دەگەڕێتەوە، بە بەر دەرکەیان دا رادەبری دەبینێ ۆرتە و بۆڵەیانە. گوێ هەڵدەخا دەگەڵ وییانە: خۆی پێ پەپوولەیە! نوێژانیش دەکا! ماڵی لێ جوێ کردووینەوە؛ بەڵام ئەوەندەی ویژدان نییە رۆژێکی بێت و بڵێ، ئاخە بابە ئانگۆ بران، بۆ دەبێ ماڵوو جودا بێ؟ چ بووە؟ ماڵ کێشەشی تێدا دەبێ، دڵ هێشآوێکیش دەبێ. دێم و دەڵێم دا وەرن یەکتری ماچ کەن دەی!\nمامۆستا کە بەو باس و خواسەی دەزانێ لێیان وەژوور دەکەوێ و گوریسەی هەڵ دەوێزنێ و شڕە و بڕەی لێک دەداتەوە و ماڵ تێکەڵ دەبێتەوە.\nبێکەس نەبوون ؛ بەڵام کەس خۆی لێ بە سەحەب نەدەکردن. هەتا مردن کەس نەیکوت ئەرێ خەڵکی کوێن؟\nرۆژ دێن و رۆژگار رادەبرن. جووتە برا هەر بەو قەرارەی شەو و رۆژان پێکەوە گرێ دەدەن. هەتا شەوێکی ئەستێرەی بەختی حەسەن دەیداتە کزی و دەرد و مەینەتان بۆ بۆ وسێنی بەجێ دێڵێ.\nخەڵکی دێی کۆ دەبنەوە و دەبنە شەریکی برا چکۆڵە و برا گەورەی کفن دەکەن و لە سەر شانان بەرەو گۆڕستان وەڕێ دەکەون و بە خاکی دەسپێرن؛ بەڵام لە خزمان کەس دیار نییە!\nخەمی لە دەستدانی حەسەن، وسێنی بە جارێک دەڕووخێنی. بە جۆرێک کە تووشی نەخۆشێی دەکا و دە جێی دەخا.\nرۆژێک خەبەر لە خزمان دەنێرێ و دەڵێ: بە خزمان بڵێن حەسەن مرد و کەس لێی نەپرسی، ئەمنیش نەخۆشم وا خەریکە بە جێیان دێڵم. پێم خۆشە هەتا نەمردووم بێن گەردنی خۆمیان پێ ئازا کەم و ئەو مڵک و ماڵەش یەکلا کەمەوە.\nخەبەرێکی خۆش بۆ خزمان. خاڵ و خوارزا و پورزا و ئامۆزا و سەد ئەم زا و ئەوزای دە دی، وەک شارە مێروو رێچکە دەبەستن و بە خاڵە گیان و کاکە گیان بە دەم بانگەوازەکەی وەدێن و کۆزیلکەی لە دەوری دەبەستن و ژوورە قورماوییەکەی حەسەن و وسێن وەک "وەتاغی قەرەنی ئاغای مامەش" هەر زرمەی دێ.\nلە سایەی دەستی پڕی میوان و کابانی لێزان نیوەڕۆ خوانێکی قەڵەو ساز دەکرێ و وسێنی کڵۆڵ بۆ یەکەم جار هەست بە بوون و مانای ژیان دەکا؛ بەڵام ئەوە نابێتە هۆی پاشگەز بوونەوەی وسێن لە بڕیارەکەی. بۆیە دەڵێ: برالە دەزانم بە هاواری منەوە نەهاتوون. تەماعی ئەوەندوکە مالەی من ئەوەی هیناوەتە ئیرە؛ بەڵام بە زاتێ خودای نایەڵم بیخۆن. وەک ئەنگۆ بۆ من نەبوون نایەڵم ئەو ماڵەش بۆئێوە بێ. هەر سبەی دەچم بە سەنەد و قەباڵە دەیدەمە ئەوقافی، نەچن دڵی خۆوی پێ خۆش کەن!\nخزم کە دەزانن قەباڵە بە تاڵە؛ قەلفڕی لێ دەکەن و دەست لە چۆکان بەرەژێرتر یەک یەک و دوو دوو بڵاوەی لێدەکەن و دیسان خەڵکی دەور و بەری لێی دەبنە خزمی پشتێ و بە دەستی خەڵکی دێی کفن و دفن دەکرێ و لە تەنیشت حەسەنی برای جێی بۆ دەکەنەوە.\nپیرانشهر - شفیع بخته


شانۆنامه‌ی “سێ خوشک” و دوا قۆناغه‌کانی ڕه‌وتی شانۆی چێخه‌ف – دانا ڕەئووف\nشانۆنامه‌ی “سێ خوشک” و دوا قۆناغه‌کانی ڕه‌وتی شانۆی چێخه‌ف\nدنیای شانۆنامه‌کانی چێخه‌ف زۆر تایبه‌ته، چه‌ندین درامای ناوه‌کی له خۆ ده‌گرێت و به شانۆی ئه‌تمۆسفێر ئاماژه‌ی بۆ ده‌کرێت، ئه‌م ئه‌تمۆسفێرە‌یش پشت به وروژاندنی یاده‌وه‌رییه‌کان، هیواکانی ئاینده و هه‌ڵوێسته و باره دوروونییه‌کان، به تایبه‌تییش هه‌ره‌سهێنانی په‌یوه‌ندی خۆشه‌ویستی و دڵشکاندن، ده‌به‌ستێت. ڕه‌وشه ده‌روونییه‌کانیش له‌نێو خه‌ونه‌کانی ڕابردوو، که نه‌هاتۆته دی و ئاواته‌کانی ئاینده‌یش، که زۆر دووره له به‌دیهێنانیانه‌وه قووڵ ده‌بنه‌وه. ئه‌م مه‌سه‌لانه‌یش گرینگترین سیفه‌ته‌کانی شانۆی چێخه‌ف-ن و به بۆچوونی ڕه‌خنه‌گره‌کانیش، چێخه‌ف بۆ به‌رجه‌سته‌کردن و دووپاتکردنه‌وه‌ی ئه‌م بابه‌تانه ده‌گه‌ڕێته‌وه بۆ پانتاییه‌کانی سروشت، بۆ نموونه ده‌ریاچه له شانۆنامه‌ی نەورەس، باخی گێلاس له شانۆنامه‌ی باخی گێلاس-دا، یان خه‌ون به گه‌ڕانه‌وه‌وه بۆ مۆسکۆ، له شانۆنامه‌ی سێ خوشک-دا. ئه‌م مۆتیفانه‌یش، به‌تایبه‌تی سروشت ته‌نیا وێنه‌یه‌ک نییه و ڕووداوی شانۆنامه‌کانی تیا ڕووبدات، به‌ڵکوو هێنده‌ی کاره‌کته‌ره‌کان گرینگه و ڕۆڵێکی له‌به‌رچاویان له‌به‌ره‌وپێشه‌وه‌چوونی هێڵی درامی و په‌یوه‌ندی کاره‌کته‌ره‌کان و خودی ڕووداوه‌کاندا هه‌یه. چێخه‌ف له شانۆنامه‌کانیدا په‌نا ناباته به‌ر دروستکردن و پێکهێنانی دیمه‌نی توندوتیژ و هات و هاوار، به‌ڵکوو پێودانگه درامییه‌کان له‌دووتوێی هێڵێکی هێمن و له‌سه‌رخۆدا ده‌ڕۆن به‌ڕێوه. چێخه‌ف له‌م باره‌یه‌وه، له یه‌کێک له نامه‌کانیدا گوتوویەتی: (مرۆڤ له ژیاندا به به‌رده‌وامی یه‌کتر ناکوژن. یان خۆیان له‌ناو نابه‌ن و ددان به ناپاکییه‌کانیاندا نانێن… هه‌روه‌ها کاته‌کانیشیان به گفتوگۆی زیره‌کانه‌وه نابه‌نه سه‌ر… ئه‌وه‌ی، که بیر و هۆشیان داگیر ده‌کات خواردن و خواردنه‌وه و دڵداری و قسه‌ی بێ مانایه. ئه‌م شتانه‌ش ئه‌وه‌یه، که ده‌بێت له‌سه‌ر شانۆ به‌رجه‌سته‌یان بکه‌ین… شانۆ ده‌بێت وێنه‌ی خه‌ڵکی بخاته ڕوو له کاتێکدا، که نوێژ ده‌که‌ن، سه‌فه‌ر ده‌که‌ن، نان ده‌خۆن و ده‌رباره‌ی ئاووهه‌وا قسه ده‌که‌ن و قومار ده‌که‌ن… با هه‌موو شتێک له‌سه‌ر شانۆ ئاڵۆز و گران بێت هه‌روه‌ک ژیان، ساکار و ئاسان بێت هه‌روه‌ک ژیان… که، خه‌ڵکی نانی ئێواره ده‌خۆن له نان خواردن به‌ولاوه هیچی تر ناکه‌ن… ئه‌مه‌یش ڕێگا له به‌ختیاری خه‌ڵکی ناگرێت، به‌هه‌مان شێوه ڕێگا له‌و که‌سانه‌یش ناگرێت، که ژیانی خۆیان ده‌شێوێنن.) چێخه‌ف وه‌ک ئه‌ده‌ب سه‌یری شانۆی نه‌کردووه، به‌ڵکوو به‌ر له هه‌موو شتێک شانۆنامه‌نووسین بۆ ئه‌و بۆ شانۆ بووه، شانۆکه‌یشی شانۆیه‌کی واقیعی بووه و بنه‌ماکانی له‌سه‌ر تێکسته شانۆییه‌کانی بنیاتناوه. له‌م ڕووه‌وه چێخه‌ف نوێخواز بووه و مه‌به‌ستی شانۆ نه‌بووه، به‌ڵکوو شانۆ پێویستی به چێخه‌ف بووه و به‌دوای شانۆنامه‌کانیدا ڕایان کردووه. له‌به‌ر ئه‌وه نوێخوازی و واقیعییه‌تی چێخه‌ف دابڕانێک بووه له هه‌موو ته‌وژم و نه‌ریته شانۆییه‌کان. چێخه‌ف شاره‌زاییه‌کی ته‌واوی له هونه‌ری شانۆ هه‌بووه، له‌م ڕووه‌وه له وه‌ڵامی یه‌کێک له‌و ده‌زگا چاپه‌مه‌نییانه‌ی، که ویستوویه‌تی شانۆنامه‌کانی چاپ بکات گوتوویه‌تی: (من هیچ شانۆنامه‌یه‌ک به شایانی بڵاو کردنه‌وه نازانم تا له‌کاتی پرۆڤه و له‌گه‌ڵ ئه‌کته‌ره‌کاندا پیایدا نه‌چمه‌وه.) تاکه هۆیه‌کیش، که وای له چێخه‌ف کردووه شانۆنامه بنووسێت ئه‌وه بووه، که له‌سه‌ر شانۆکان پێشکه‌ش بکرێت.\nشانۆکه‌ی چێخه‌ف واقیعییه، به‌ڵام واقیعییه‌تێکی تایبه‌تمه‌نده، چێخه‌ف پێی له‌سه‌ر ئه‌وه داگرتووه، که ژیانه ساکاره‌که به‌رجه‌سته بکات، ژیانی هه‌موو ڕۆژێک، به‌ڵام گوێزانه‌وه‌ی ژیانی ڕۆژانه بۆ چێخه‌ف ته‌نیا وێنه‌کردنێکی ڕووت نه‌بووه، به‌ڵکوو فه‌لسه‌فه‌ی ئه‌م نووسه‌ره فه‌لسه‌فه‌یه‌کی ساکار و ئاسایی بووه. چێخه‌ف له‌و ژیانه ئاساییه‌دا هه‌موو ورده‌کارییه‌کانی بینیوه، ژیانی له چه‌مکه ساکاره‌کانیدا دۆزیوه‌ته‌وه و سه‌رله‌نوێ پێمان ده‌ناسێنێته‌وه، خۆشگوزه‌رانیمان، ئازاره‌کانمان، هیواکانمان، ڕۆژه خۆش و دڵخۆشه‌کانمان، خه‌ونه‌کانمان. پێویسته ژیان له ڕوانگه‌ی دیمه‌نه ئاساییه‌که‌وه وه‌ربگرین، له ده‌روازه‌کانی ساکاری بوونه‌وه له ژیان و له خۆمان تێده‌گه‌ین. مه‌به‌ستی چێخه‌ف ئه‌وه بووه وێنه‌یه‌کی ژیانی ڕۆژانه‌مان بداتێ به هه‌موو ساکاری، ناخۆشی و ڕیتمه خاوه بێزارکه‌ره‌که‌یه‌وه، تا له پشت ئه‌وه‌وه ئه‌و جیهانه ببینین، که به‌دوایدا ده‌گه‌ڕێن، ئه‌و جیهانه‌ی، که له خه‌ونه‌کانماندا ده‌یانبینین.\nله‌و ژیانه ساکار و ئاساییه‌ی چێخه‌ف-ه‌وه ڕاستی خۆمان و ڕاستی ژیانمان ده‌بینین، له‌نێوان ئه‌ندێشه و واقیعدا، له‌نێوان ناته‌با و ته‌بادا، له‌نێوان ساکار و ئاسان و دژواردا شیعری چێخه‌ف و شانۆی چێخه‌ف وێنه‌یه‌کی ڕاستگۆی مرۆڤایه‌تی و په‌یوه‌ندییه‌کانمان بۆ به‌رجه‌سته ده‌کات. له‌م ئه‌تمۆسفێره‌دا هه‌موو ڕه‌وش و په‌یوه‌ندی و هه‌ڵوێسته‌کان پابه‌ندن به په‌یوه‌ندییه‌کانی مرۆڤه‌وه، په‌یوه‌ندییه‌کانی مرۆڤیش به‌وانیتر و به شته‌کانه‌وه، به گه‌ردوون، به ژیان و به خودی خۆیه‌وه.\nواقیعییه‌تی چێخه‌ف ناتورالیزمی ناگه‌یه‌نێ، دووریشه له چه‌مک و بۆچوونه‌کانی ناتورالیزمی ئه‌میل زۆلا-وه، به‌ڵکوو واقیعییه‌تی چێخه‌ف زیاتر سروشتییه‌کی زیندووه و له‌گه‌ڵ که‌سایه‌تییه‌کانیدا کۆمان ده‌کاته‌وه. لێکنزیکبوونه‌وه و پێکگه‌یشتنی ئێمه و کاره‌کته‌ره‌کانی چێخه‌ف پێکگه‌یشتنێکی مرۆڤایه‌تییه به هه‌موو گه‌رموگوڕی و خه‌ون و هیواکانییه‌وه، به هه‌موو سۆز و لێکچوونه‌کانی چاره‌نووسێکی هاوبه‌شه‌وه.\nچێخه‌ف چه‌نده گرینگی به که‌سی تاک ده‌دات و مه‌سه‌له خودییه فه‌لسه‌فییه‌کان له‌لای مرۆڤی تاک چاره‌سه‌ر ده‌کات، هێنده‌یش به‌و مانایه‌ی، که مرۆڤ و مرۆڤی تاک ئه‌ندامی کۆمه‌ڵگە و بنه‌ما کۆمه‌ڵایه‌تییه‌کانه. له‌به‌ر ئه‌وه شانۆنامه‌کانی چێخه‌ف پاڵه‌وانی تاک له خۆ ناگرێت و هه‌موو کاره‌کته‌ره‌کانی، بێ جیاوازی گرینگن و به‌شێکن له سیسته‌م و ڕژێمه کۆمه‌ڵایه‌تییه‌کان، کاره‌کته‌ره‌کانی وه‌ک خودێکی تاک په‌یوه‌ندییان به‌وانیتره‌وه هه‌یه، له هه‌مان کاتدا په‌یوه‌ستن به کۆمه‌ڵگه‌یشه‌وه.\nبه‌ها مرۆڤایه‌تییه‌کان لای چێخه‌ف ئاشکران: په‌یوه‌ندی مرۆڤ به مرۆڤه‌وه، تاک له‌گه‌ڵ تاک له په‌یوه‌ندییه‌کانیدا به کۆمه‌ڵگەوه، کۆمه‌ڵگەیش له‌به‌رامبه‌ر خۆیدا، به‌تایبه‌تی ئه‌و کۆمه‌ڵگەیانه‌ی، که به گۆڕانکاری و دابڕان و ململانێی فیکریی، سیاسی و کۆمه‌ڵایه‌تیدا تێده‌په‌ڕن، به‌م شێوه‌یه‌ش بارودۆخی مرۆڤایه‌تی له باشه‌وه به‌ره‌و خراپ ده‌گۆڕێ و بارێکی ئاڵۆز و دوور له ڕاستییه‌وه ده‌سته‌به‌ر ده‌کات.\nزۆر گرانه شانۆنامه‌کان و کاره‌کته‌ره‌کانی چێخه‌ف بخزێنرێته ژانر و بواره‌کانی کۆمیدیا یاخود تراجیدیاوه، به‌ڵکوو له‌و ڕووه‌وه‌ی، که شانۆنامه‌کانی سیمایه‌کی مرۆڤایه‌تی گشتگر له خۆ ده‌گرن، چ کۆمیدیا یان تراجیدی به‌شێکن له‌م سیما گشتگره مرۆڤایه‌تییه. چێخه‌ف خه‌نده و په‌ژاره به‌شێوه‌یه‌کی سه‌رسوڕهێنه‌ر تێکه‌ڵاو ده‌کات، ئه‌مه‌یش بۆ ئه‌و وێنه‌یه‌کی ڕاستگۆی ژیانه، که له یه‌ک کاتدا پڕه له پێکه‌نین، له هه‌مان کاتدا خه‌م و په‌ژاره، خۆشی و ناخۆشی. چێخه‌ف خۆی شانۆنامه‌کانی زیاتر وه‌ک کۆمیدیا ناوزه‌د کردووه، به‌ڵام بۆ ڕه‌خنه‌گره‌کان زۆر گران بووه له‌ژێر ته‌وژمه‌کانی شانۆیه‌کی کۆمیدیادا شرۆڤه‌ی شانۆنامه‌کانی بکه‌ن، زۆر گران بووه، که شانۆنامه‌کانی له‌نێوان کۆمیدیا و تراجیدیادا جیابکه‌نه‌وه، هه‌ر ئه‌م مه‌سه‌له‌یه‌ش خاڵێکی دژوار و جیاوازی و کێشه‌ی نێوان چێخه‌ف و دەرهێنەری گه‌وره‌ی ڕووسی ستانیسلاڤیسکی ١٨٦٣ – ١٩٣٨ بووه. ستانیسلاڤیسکی شانۆنامه‌کانی چێخه‌ف-ی له‌سه‌ر شانۆی هونه‌ری مۆسکۆ وه‌ک تراجیدیا ڕاڤه‌کردوون، نه‌مایشه‌کانی زیاتر له تراجیدیاوه نزیک بوون نه‌ک کۆمیدیا، ئه‌مه‌یش چێخه‌ف-ی دڵگران کردووه.\nزوربه‌ی ڕه‌خنه‌گره ئه‌وروپییه‌کان شانۆنامه‌کانی چێخه‌ف دابه‌ش ده‌که‌ن به‌سه‌ر دوو قۆناغدا: یه‌که‌میان شانۆنامه‌کانی قۆناغی سه‌ره‌تای ده‌گرێته‌وه، له‌م قۆناغه‌دا ڕووداوی شانۆنامه‌کانی زیاتر ڕاسته‌وخۆن، به‌تایبه‌تی شانۆنامه کورته‌کانی، دووه‌میشیان ئه‌و شانۆنامانه دێن، که ڕووداوه‌کانی ناڕاسته‌وخۆن و چێخه‌ف له‌م قۆناغه‌یدا ده‌گاته ئاستێکی گه‌وره‌ی داهێنان. نەورەس، لالۆ ڤانیا، سێ خوشک، باخی گێلاس نموونه‌یه‌کی به‌رزی قۆناغی دووه‌می شانۆنامه‌کانی چێخه‌ف-ن.\nگۆڕانکاری و به‌ره‌وپێشه‌وه چوونه ئاساییه‌که‌ی هێڵ و پێودانگه درامییه‌کان له‌لای چێخه‌ف ته‌نیا گه‌وهه‌ر و هه‌ڵسوکه‌وت و ڕه‌فتاری کاره‌کته‌ره‌کان ناگرێته‌وه، به‌ڵکوو له په‌یوه‌ندییه‌کانیاندا: به‌وانی تره‌وه، به خۆیانه‌وه و به ژیانیشه‌وه ده‌گرێته‌وه. له‌م نێوه‌نده‌یشدا ڕاستگۆیی به هه‌موو ماناکانییه‌وه، بێ پێچوپه‌نا، له هه‌موو دیمه‌نێک له دیمه‌نه‌کانی شانۆنامه‌کانیدا ده‌بینرێت.\nسیمای شانۆنامه‌کانی چێخه‌ف وه‌ک له‌مه‌وبه‌ر ئاماژه‌مان بۆ کردووه، ئه‌تمۆسفێرێکی تاریکی هێدی، که دڵه‌ڕاوکێ، ناخۆشی، بێزاری، دڵته‌نگی، قێزلێکردنه‌وه، نائومێدی و ون بوون له خۆ ده‌گرێت، ئه‌م سیمایانه‌یش هه‌موویان پێکه‌وه هاوکارن، پێکداده‌چن، دژی یه‌کتر ده‌وه‌ستنه‌وه و به شێوازێکی ناڕاسته‌وخۆ یه‌کتری ته‌واو ده‌که‌ن و ڕووداوه‌کانی شانۆنامه‌که به‌ره‌وپێشه‌وه ده‌به‌ن.\nچێخه‌ف به شێوه‌یه‌کی سروشتی، ساکار و وه‌ستایانه ڕووداو و چینه جیاوازه‌کانی کۆمه‌ڵگە له ده‌وری ڕووداوه سه‌ره‌کییه‌که‌ی شانۆنامه‌کانی کۆده‌کاته‌وه، دوای ئه‌وه یه‌ک له‌دوای یه‌ک په‌رده له‌ڕووی بابه‌ت و هه‌ڵوێسته درامییه‌کانی ڕووداوه‌کان لاده‌بات، به‌م شێوه‌یه‌ش گرێ درامییه‌کان و په‌یوه‌ندییه مرۆڤایه‌تیه‌کان دروست ده‌کات، ڕیتمێکی مۆسیقی ئه‌و په‌یوه‌ندییه به‌هێزه‌ی نێوان شێوه و ناوه‌ڕۆک، دیمه‌نی ده‌ره‌وه و گه‌وهه‌ره قووڵه شاراوه‌که‌ی پێک دەهێنێ.\nئه‌نتوان چێخه‌ف له ساڵی ١٨٦٠دا له ئۆکراینا له دایک بووه، باوکی بازرگان بووه و مرۆڤێکی بێ به‌زه‌یی و توندوتیژ بووه له‌گه‌ڵ خانه‌واده و منداڵه‌کانیدا. چێخه‌ف له یه‌کێک له نامه‌کانیدا سه‌باره‌ت به باوکی گوتوویە‌تی: ”هه‌موو به‌یانییه‌ک، که له خه‌و هه‌ڵئه‌ستام، یه‌که‌م شت بیرم لێ ده‌کرده‌وه ئه‌وه بوو: ئاخۆ ئه‌مڕۆ لێدان ده‌خۆم!”\nله ساڵی ١٨٧٥دا باوکی نابووت ده‌بێت و له ترسی قه‌رزه‌کانی و سزای به‌ندیخانه ڕاده‌کات بۆ مۆسکۆ، له‌وێ خۆی ده‌شارێته‌وه، دواتر خێزانه‌که‌یشی ناچار ده‌بێت، که خانووبه‌ره‌که‌یان بفرۆشن و بگه‌ڕینه‌وه بۆ مۆسکۆ. چێخه‌ف، که ئه‌وکات قوتابی ئامۆژگای مامۆستایان ده‌بێت، به ته‌نیا ده‌مێنێته‌وه، له ساڵی ١٨٧٩ دا، که قوتابخانه ته‌واو ده‌کات، ئه‌ویش ده‌گه‌ڕێته‌وه بۆ مۆسکۆ، له‌وێ له کۆلیژی پزیشکی ده‌ست ده‌کات به خوێندن. له هه‌مان کاتدا ده‌سگیرۆیی ماڵه باوکی ده‌کات، یارمه‌تییان ده‌دات و ده‌ست به نووسینیش ده‌کات، له سه‌ره‌تادا به دیمه‌نی کورتی کۆمیدی و دواتریش به کورته چیرۆک، ئه‌م نووسینانه له گۆڤاره‌کانی ئه‌و سه‌رده‌مه‌دا، به‌ناوی خوازراوه‌وه بڵاو ده‌کاته‌وه.\nچێخه‌ف له ساڵی ١٨٨٤ه‌وه وه‌ک پزیشک کار ده‌کات، هاوکات نۆڤلێته‌کانی بڵاو ده‌کاته‌وه، به‌ڵام زیاتر له ساڵی ١٨٨٦ەوە به‌ناوی ڕاسته‌قینه‌ی خۆیه‌وه، له گۆڤار و ڕۆژنامه گه‌وره‌کانی ئه‌و سه‌رده‌مه‌دا ده‌ست ده‌کات به بڵاو کردنه‌وه. له ساڵی ١٨٨٧یشدا یه‌که‌م شانۆنامه‌که‌ی ئیڤانۆڤ له مۆسکۆ نه‌مایش ده‌کرێت، شانۆنامه‌ی ئیڤانۆڤ زیاتر هانی چێخه‌ف ده‌دات، که له شانۆ نزیک ببێته‌وه، له ساڵی ١٨٨٨ دا چوار شانۆنامه‌ی یه‌ک په‌رده‌یی ده‌نووسێت، له هه‌مان ساڵدا خه‌ڵاتی پۆشکین وه‌رده‌گرێت.\nچێخه‌ف له ساڵی ١٨٩١دا گه‌شتێک به زوربه‌ی وڵاته ئه‌وروپییه‌کاندا ده‌کات، سه‌ره‌تا ده‌چێته ڤێنا، له‌وێوه ده‌ڕوات بۆ ڤینیسیا، فلۆرنس، رۆما، مۆنتیکارلۆ و پاریس. چێخه‌ف له ساڵی ١٨٩٢ەوە تا ساڵی ١٨٩٧ وه‌ک پزیشک کاری کردووه و به‌شێوه‌یه‌کی چڕ سه‌رقاڵی مه‌سه‌له کۆمه‌ڵایه‌تییه‌کانیش بووه، یارمه‌تی جوتیاره‌کانی داوه، قوتابخانه‌ی دروستکردووه و به‌رده‌وامیش سه‌رگه‌رمی نووسین بووه. له ساڵی ١٨٩٤ یشه‌وه باری ته‌ندروستی زۆر خراپ ده‌بێت، له هه‌مان ساڵدا بۆ جاری دووه‌م سه‌ردانی ده‌ره‌وه‌ی وڵات ده‌کات. چێخه‌ف به چاوی ڕێز و خۆشه‌ویستیه‌وه سه‌یری تۆڵستۆی کردووه، له ساڵی ١٨٩٥دا به تایبه‌تی سه‌ردانی ده‌کات.\nله ساڵی ١٨٩٦ دا شانۆنامه‌ی نەورەس له شاری سان پیته‌ربۆرگ نه‌مایش ده‌کرێت، نەمایشەکە سه‌رکه‌وتن به‌ده‌ست ناهێنێ، ئه‌مه‌یش چێخه‌ف زۆر نیگه‌ران ده‌کات و بیر له دوورکه‌وتنه‌وه له شانۆ ده‌کاته‌وه. له ساڵی ١٨٩٧دا چه‌ندین ڕووداوی گرینگ ڕووده‌دات، سه‌ره‌تا ستانیسلاڤیسکی و فلادیمێر نیمیرۆفیتش داتنشکۆ (شانۆی هونه‌ر) له مۆسکۆ داده‌مه‌زرێنن، چێخه‌ف باری ته‌ندروستی زۆر خراپ ده‌بێت و له نه‌خۆشخانه ده‌که‌وێت، هه‌ر له‌م ساڵه‌یشدا شانۆنامه‌ی لالۆ ڤانیا له‌گه‌ڵ شانۆنامه‌کانی تریدا له دووتوێی به‌رگێکدا بڵاو ده‌کاته‌وه. باوکی چێخه‌ف له ساڵی ١٨٩٨ دا ده‌مرێت، به‌ڵام کۆمه‌ڵێک رووداوی گرینگی تر هه‌ر له‌م ساڵه‌دا له ژیانی چێخه‌فدا ڕووده‌دات، بۆ نموونه پارچه زه‌وییه‌ک له نیوه دوورگه‌ی کرێم، له شاری یاڵتا ده‌کڕێت، خانوویه‌کی گه‌وره‌ی به به‌ردی سپی له‌سه‌ر دروست ده‌کات، ئه‌و خانووبه‌ره‌یه دواتر به خانووه سپییه‌که ده‌ناسرێت و ئێستا مۆزه‌خانه‌یه. هه‌ر له‌م ساڵه‌دا شانۆی هونه‌ر شانۆنامه‌ی نەورەس به سه‌رکه‌وتنێکی گه‌وره‌وه پێشکه‌ش ده‌که‌ن، چێخه‌ف-یش ئۆلگا کینپه‌ری ئه‌کته‌ر ده‌ناسێت. ساڵی دواتر و له‌به‌ر باری ته‌ندروستی به ته‌واوی له خانووه سپییه‌که‌ی له یاڵتا جێگیر ده‌بێت، له نزیکه‌وه مه‌کسیم گۆرکی ده‌ناسێ و شانۆی هونه‌ریش شانۆنامه‌ی لالۆ ڤانیا نمایش ده‌کات.\nله ساڵی ١٩٠٠ دا چێخه‌ف به ته‌نیا له یاڵتا ده‌ژی، له هه‌مان کاتدا خه‌ریکی نووسینی شانۆنامه‌یه‌کی نوێش ده‌بێت، ستانیسلاڤیسکی له په‌یوه‌ندییه‌کی به‌رده‌وامدا ده‌بێت له‌گه‌ڵ چێخه‌فدا و ده‌یه‌وێت به زووترین کات ئەو شانۆنامه‌یه ته‌واو بکات، چێخه‌ف له نامه‌یه‌کیدا ده‌نوسێ: (شانۆنامه‌که له ئه‌تمۆسفێرێکی سه‌ربازیدا ڕووده‌دات و چوار ڕۆڵی سه‌ره‌کی بۆ ئافره‌ت له خۆ ده‌گرێت.) چێخه‌ف له ٢٣ی مانگی ئۆکتۆبه‌ردا ئه‌گه‌ڕێته‌وه بۆ مۆسکۆ، له شانۆی هونه‌ر یه‌که‌م ده‌سنووسی شانۆنامه‌ی سێ خوشک بۆ ئه‌ندامان و ئه‌کته‌ره‌کانی شانۆی هونه‌ر ده‌خوێنێته‌وه، چێخه‌ف-یش له کۆتایی مانگی دێسه‌مبه‌ری هه‌مان ساڵدا به ته‌واوی شانۆنامه‌که ته‌واو ده‌کات.\nله ٣١ی مانگی یانیوه‌ری ساڵی ١٩٠١ دا شانۆی هونه‌ری مۆسکۆ، شانۆنامه‌ی سێ خوشک پێشکه‌ش ده‌کات، چێخه‌ف له‌م کاته‌دا له ئیتاڵیاوه ده‌گه‌ڕێته‌وه بۆ یاڵتا، هیچ ته‌له‌گرامێکی به‌ده‌ست ناگات، ئه‌مه‌یش وا له چێخه‌ف ده‌گه‌یه‌نێ، که شانۆنامه‌ی سێ خوشک له مۆسکۆ سه‌رکه‌وتنی به‌ده‌ست نه‌هێناوه. چێخه‌ف تا به ته‌واوی له ناوه‌ڕاستی مانگی فێبریوه‌ریدا، ده‌گه‌ڕێته‌وه بۆ یاڵتا، نازانێ، که شانۆنامه‌که‌ی سه‌رکه‌وتنێکی گه‌وره‌ی به‌ده‌ست هێناوه. هه‌ر له‌م ساڵه‌دا بڕیاری ته‌واوی خۆی ده‌دات، له‌گه‌ڵ ئۆلگا کینپه‌ر زه‌ماوه‌ند ده‌گێڕێ، به‌ڵام باری ته‌ندروستی به‌ره‌و خراپتر ده‌چێت.\nچێخه‌ف له ساڵی ١٩٠٤ دا دوا سه‌رکه‌وتنی خۆی له شانۆی هونه‌ری مۆسکۆ ده‌بینێ، شانۆنامه‌ی باخی گێلاس سه‌رکه‌وتنێکی گه‌وره به‌ده‌ست ده‌هێنێ، به‌ڵام چێخه‌ف به ته‌واوی بێ هێز ده‌بێت، نه‌خۆشییه‌که‌ی زۆری بۆ ده‌هێنێ، تا له ٢ی مانگی یولی ساڵی ١٩٠٤دا کۆچی دوایی ده‌کات.\nسێ خوشکه‌که، ئۆلگا، ماشا و ئیرینا پێکه‌وه له‌گه‌ڵ براکه‌یان ئه‌ندرێی له شارێکی دووره‌ده‌ستی بچووکدا، دوای ئه‌وه‌ی باوکیان وه‌ک ژه‌نه‌راڵ و سه‌رله‌شکر له مۆسکۆوه گوێزراوه‌ته‌وه بۆ ئه‌وێ، ده‌ژین. ئێستا باوکیان مردووه و هیچ شتێک وه‌ک جاران نه‌ماوه، ئه‌و خانه‌واده‌یه له‌سه‌ره ڕێگای ژیاندا به‌جێماون. پریشکی سوپا به‌رده‌وام به‌ر ماڵه‌که‌یان ده‌که‌وێت، ئه‌فسه‌ر و سه‌ربازه‌کان سه‌ردانیان ده‌که‌ن و ژیانیان قه‌ره‌باڵخ و داگیر ده‌که‌ن، وه‌کی تر ئه‌و سێ خوشکه و براکه‌شیان زیاتر باسی ئه‌وه ده‌که‌ن، که ژیانیان بگۆڕن و بگه‌ڕێنه‌وه بۆ مۆسکۆ، تا سه‌رله‌نوێ له‌وێ ژیانیان ده‌ست پێبکه‌نه‌وه. که ئه‌ندرێی براشیان ناتالیا ده‌خوازێ و ده‌یگوێزێته‌وه ناو ماڵه‌که، ژیانی هه‌ر سێ خوشکه‌که به ته‌واوی ده‌گۆڕدرێت. ئه‌ندرێی پاره‌کانی ده‌دۆڕێنێ و خوشکه‌کانیشی ده‌سه‌ڵاتیان که‌متر و که‌متر ده‌بێته‌وه، توانای ڕووبه‌ڕووبوونه‌وه‌ی ئه‌ندرێیان نامێنێت.\nجگه له سێ خوشکه‌که، ئه‌ندرێی و نه‌تالیا دوو کاره‌کته‌ری تر، ڕۆڵێکی گه‌وره و له‌به‌رچاویان له شانۆنامه‌ی سێ خوشک-دا هه‌یه، ئه‌م دوو کاره‌کته‌ره‌یش هه‌رگیز ده‌رناکه‌ون، یه‌که‌میان (پرۆزۆرۆڤ)ی باوکی ئه‌ندرێی و سێ خوشکه‌که‌یه، پرۆزۆرۆڤ سه‌رکرده‌ی به‌تالیۆنێکی سه‌ربازی بووه، که شانۆنامه‌که ده‌ست پێده‌کات، ئه‌و ساڵێکه مردووه. دووه‌میان (پڕۆتۆپۆپۆڤ)، پارێزگاری شاره‌که، یا‌ن به‌ڕێوه‌به‌ری گونده‌کانه، ئه‌م که‌سایه‌تییانه کاریگه‌رییه‌کی ڕاسته‌وخۆیان هه‌بووه و هه‌یه به‌سه‌ر ژیان و چاره‌نووسی کاره‌کته‌ره‌کان و ڕه‌وتی ڕووداوه‌کانه‌وه. پرۆزۆرۆڤ-ی باوکیان هه‌ر له سه‌ره‌تای شانۆنامه‌که‌وه ده‌رده‌که‌وێت، بوونێکی ئاماده و به‌هێزی هه‌یه.\nئیرینا، باوکم ساڵیکی ته‌واو له‌مه‌وبه‌ر، له‌م ڕۆژه‌دا له پێنجی مایسی پاردا و له ڕۆژی بیره‌وه‌ری له‌دایکبوونی تۆدا مرد. ڕۆژێکی سارد بوو و به‌فر ئه‌باری. من وام ئه‌زانی به‌رگه‌ی ئه‌مه ناگرم. تۆ بێ هۆش که‌وتبووی و وه‌ک مردوو وابووی… به‌ڵام وا ساڵێک تێپه‌ڕی و ئێستا له‌سه‌رخۆ یادی ئه‌که‌ینه‌وه.\nشانۆنامه‌ی ”سێ خوشک” په‌رده‌ی یه‌که‌م\nجه‌نه‌راڵ پرۆزۆرۆڤ پلانی گه‌وره‌ی بۆ پاشه‌ڕۆژی منداڵه‌کانی هه‌بووه، بۆ نموونه فێری زمانه‌کانی فه‌ڕه‌نسی، ئه‌ڵمانی و ئینگلیزی کردوون، ئیرینا ته‌نانه‌ت ئیتاڵییش ده‌زانێ، هه‌ر له‌سه‌ر داخوازی ئه‌و ئه‌ندرێی ڕێگای بواری ئه‌کادیمیی هه‌ڵبژاردووه و باوکی خوازیار بووه، که ئه‌ندرێی ببێته پرۆفیسۆر.\nکه باوکیان جه‌نه‌راڵ و سه‌رکرده‌ی له‌شکری ئه‌و شاره بووه، کاریگه‌ری و مانایه‌کی گرینگی له‌دوای خۆیه‌وه بۆ هه‌موو شانۆنامه‌که به‌جێهێشتووه، ئه‌و ئێستا مردووه، به‌ڵام سه‌رباز، ئه‌فسه‌ر و هه‌موو لیوای شاره‌که بوونێکی ڕاسته‌وخۆیان له ماڵه‌که‌دا هه‌یه، کاریگه‌رییان به‌سه‌ر هه‌موو که‌سایه‌تییه‌کانه‌وه هه‌یه و ڕه‌وه‌تی چاره‌نووس و پێگه‌ی ژیان و گوزه‌رانیان به‌رجه‌سته ده‌کات.\nجگه له ژیانی سه‌ربازی، شارێکی بچووکی دووره‌ده‌ستی ڕووسیا، بنه‌ما گرینگه‌کانی ژیانی خێزانی بنه‌ماڵه‌ی پرۆزۆرۆڤ پێکده‌هێنێ. له‌و ڕۆژه‌وه‌ی باوکیان مردووه خه‌ون و حه‌زه گه‌وره‌کانی هه‌ر سێ خوشکه‌که ئه‌وه‌یه، که بگه‌ڕێنه‌وه بۆ مۆسکۆ. مۆسکۆ ته‌نیا شارێک یان پانتاییه‌کی جوگرافی نییه بۆ ئه‌و سێ خوشکه، به‌ڵکو سمبولێکه، سمبولی ڕابردوو، ئه‌و کاتانه‌ی، که هه‌موو ده‌رگاکان کراوه بوون، ژیان ڕووناک و خه‌نده‌ی پێکه‌نین ئاسووده‌یی و خۆشگوزه‌رانی پێی به‌خشیبوون.\nسوپا هێماگه‌لی چاکه، خۆشی، ژیانێکی گه‌رم و پر له مانا و گوزه‌رانێکی بۆرژوازی و زیندوو، له هه‌مان کاتدا ئه‌تمۆسفێرێکی پۆزه‌تیفه، به‌ڵام شاره بچووکه‌که هێماگه‌لی دڵته‌نگی، به‌رته‌سکی، بێ مانایی و جیهانێکی نێگه‌تیفه، له‌نێو ئه‌م دوو جیهانه‌یشدا کاره‌کته‌ره‌کان له په‌یوه‌ندییه‌کی بازنه‌ییدا ده‌سوڕێنه‌وه. کاره‌کته‌ره‌کان له په‌یوه‌ندییه‌کانیانه‌وه به سێ خوشکه‌کەوە، ڕه‌نگ و ئاستی که‌سایه‌تییه‌کانیان وه‌رده‌گرن، هه‌ر سێ خوشکه‌که و ئه‌ندرێی برایان، به‌هۆی کاره‌که‌ی باوکیانه‌وه، زۆر له نزیکه‌وه له‌گه‌ڵ له‌شکر و ئه‌فسه‌ر و سه‌ربازه‌کاندا ژیاون، هه‌ر له‌به‌ر ئه‌وه‌یشه مردنی باوکیان ته‌نیا مردنی جه‌سته‌ی مرۆڤێک نییه، به‌ڵکوو نه‌مانی ئه‌و په‌یوه‌ندییه ڕاسته‌وخۆیه‌شه به سوپاوه، به‌م شێوه‌یه‌ش جه‌مسه‌رێکی گرینگی په‌یوه‌ندییه‌کان به دنیای ده‌ره‌وه پچڕاوه. له‌دوای مردنی باوکیانه‌وه له (توزینباخ) و (سه‌لیۆنی) زیاتر که‌سی تر سه‌ردانیان ناکات، ئه‌م دووانه‌یش هه‌ردوکیان دڵیان به ئیریناوه‌یه. بێگومان مردنی (پڕۆزۆرۆڤ) هه‌موو خێزانه‌که‌ی له چه‌قی ڕووداوه‌کان، په‌یوه‌ندی و گرینگی پێدانه‌وه گواستۆته‌وه بۆ په‌راوێز، ئه‌و جیهانه‌یشی، که سێ خوشکه‌که و ئه‌ندرێی تیا ده‌ژی، له کۆتاییدا ده‌بێته دیمه‌نێکی تێکشکاو: نه‌تالیا، ژنه‌که‌ی ئه‌ندرێی ده‌ست به‌سه‌ر ماڵه‌که‌دا ده‌گرێت، ئۆلگای ناچارکردووه بگوێزێته‌وه، ماشا نایه‌وێت جارێکی تر بۆ ئه‌و ماڵه بێته‌وه، ئیرینا ده‌بێته مامۆستا و له ماڵه‌که‌یان ده‌گوێزێته‌وه، ئه‌ندرێی، که ده‌بوایه ببوایه به پڕۆفیسۆر، ئێستا مووچه‌خۆرێکی بچووکی به‌ڕێوه‌به‌رایه‌تی گونده‌کانه، به باخچه‌که‌دا پاڵ به عه‌ره‌بانه‌ی منداڵێکه‌وه ده‌نێت، که نه‌تالیای ژنی له که‌سێکی تر بوویه‌تی، له ماڵه‌که‌یشدا له ژوورێکی بچووکی ته‌نیادا ده‌گیرسێته‌وه و که‌مانچه ده‌ژه‌نێ. ته‌نانه‌ت شاره بچووکه‌که‌یش چۆڵ و هۆڵ بووه، لیوا سه‌ربازییه‌که گواستوویانه‌ته‌وه و شاریان جێهێشتووه.\nکاره‌کته‌ره پۆزه‌تیفه‌کان له سێ خوشکه‌که‌وه نزیکن، تێکڕا هه‌موویان خه‌ون ده‌بینن، فه‌لسه‌فه لێ ده‌ده‌ن و که‌متر کرداریان هه‌یه، یان هیچ کارێکیان نییه. کاره‌کته‌ره نێگه‌تیفه‌کانیش به‌ده‌ست و بردن، کرداریان دیاره، پڕۆتۆپۆپۆڤ کلیلی زوربه‌ی ڕووداوه‌کانه، کاریگه‌رییه‌کی خراپی به‌سه‌ر ڕه‌وتی ڕووداوه‌کانه‌وه هه‌یه، کوڵیگین وه‌ک مامۆستایه‌ک ئه‌رکه‌کانی خۆی جێبه‌جێ ده‌کات، سه‌لیۆنی بارۆن ده‌کوژێت و نه‌تالیاش، ژنه‌که‌ی ئه‌ندرێی که‌سێکی خۆپه‌رسته و ته‌واو پێچه‌وانه‌ی هه‌ر سی خوشکه‌که‌یه. نه‌تالیا به سه‌ربه‌ستی به‌چوارده‌وری خۆیدا هه‌ڵده‌سوڕێ و ڕه‌وڕه‌وه‌ی ڕووداوه‌کان ده‌بات به‌ڕێوه، هه‌رچه‌نده کاره‌کته‌رێکی نێگه‌تیفه، به‌ڵام وزه و هێزێکی گه‌وره‌ی تێدایه، هه‌نگاو و بڕیاری چاونه‌ترسانه ده‌دا. نه‌تالیا به‌ڕه له‌ژێرپێی خوشکه‌کان ده‌ردێنێ و له ماڵه‌که‌یان ده‌رده‌په‌ڕێنێ، ناپاکی له ئه‌ندرێی ده‌کات و له‌ژیانی خۆی به‌ولاوه هیچی تری به‌لاوه گرینگ نییه.\nچێخه‌ف ته‌کنیکێکی تایبه‌تمه‌ند له دروستکردنی که‌سایه‌تییه‌کانیدا به‌کارده‌هێنێ، بۆ نموونه هه‌ندێک له کاره‌کته‌ره‌کان، به‌رله‌وه‌ی له‌سه‌ر شانۆ ده‌ربکه‌ون، له‌سه‌ر زاری کاره‌کته‌ره‌کانی تره‌وه پێشکه‌ش ده‌کات، به‌م شێوه‌یه‌ش بارێکی چاوه‌ڕوانی سه‌باره‌ت به‌و که‌سایه‌تییه لای بینه‌ران ده‌خوڵقێنێ، هه‌ندێک جاریش په‌یوه‌ندییه‌کی تایبه‌تی له‌نێوان ئه‌و که‌سه‌ی قسه ده‌کات و ئه‌وه‌ی، که دواتر ده‌رده‌که‌وێت دروست ده‌کات، کاره‌کته‌ره‌کان چ له‌ناو خۆیان و چ له‌لای بینه‌ران نامۆ نابن.\nئه‌م ته‌کنیکه له شانۆنامه‌ی سێ خوشک-دا به ئاشکرا دیاره، سه‌لیۆنی، ڤێرشینین و نه‌تالیا پێش ده‌رکه‌وتنیان با‌سیان ده‌کرێت. چ خوێنه‌ر و چ بینه‌رانیش وێنه‌یه‌کی ته‌واوی نه‌تالیا، به‌رله‌وه‌ی ده‌ربکه‌وێت، وه‌رده‌گرن و هه‌ر سێ خوشکه‌که به نێگه‌تیفی باسی ده‌که‌ن.\n…. له‌بیرم نه‌بوو، ئه‌مڕۆ ڤێرشینینی سه‌رکرده‌ی تازه‌ی به‌تالیۆنه‌که‌مان دێ به میوانیتان (لای پیانۆکه‌وه ده‌وه‌ستێ)\nئینجا چییه؟… من به‌مه کامه‌رانم!\nنه‌ء، خراپ نییه. ته‌مه‌نی زۆر زۆر بێ چل ساڵ، چل و پێنج ساڵ ئه‌بێ (له‌سه‌رخۆ ئاوازی گۆرانییه‌که ئه‌ڵێ) گومانی تێدا نییه که پیاوێکی به‌توانا و ژیره، به‌ڵام زۆربڵێیه!\nشانۆنامه‌ی سێ خوشک، په‌رده‌ی یه‌که‌م\nئای ئه‌و خانمه جلی چۆن له‌به‌رئه‌کا! ناڵێم جله‌کانی جوان نین یان مۆده‌یان به‌سه‌رچووه، به‌ڵام ڕێک پۆش نییه. ته‌نووره‌یه‌کی سه‌یری زه‌ردی کراوه‌ی په‌راوێزه‌دار و بلووزێکی سوور له‌به‌رئه‌کا. کوڵمه‌کانیشی هێنده شتوه و سوه‌ته‌وه بریقه‌یان دێ. نابێ ئه‌ندرێی حه‌زی لێ کردبێ، من ڕێگای ئه‌مه ناده‌م.\nبه‌ڵام، که نه‌تالیا دێته ناو ئه‌م خێزانه‌وه، هه‌ر زوو ده‌ست به‌سه‌ر ماڵه‌که‌دا ده‌گرێت، له ڕێگای ئه‌ندرێی شه‌وه خۆی به‌سه‌ر هه‌ر سێ خوشکه‌که‌دا زاڵ ده‌کات و منداڵه‌که‌یشی (بوبیک) وه‌ک چه‌کێک دژی هه‌موویان به‌کارده‌هێنێ. نه‌تالیای ژنی ئه‌ندرێی ، که به نه‌تاشایش ده‌ناسرێ له پەردەی دووه‌مدا داوا له ئه‌ندرێی ده‌کا، که له‌گه‌ڵ ئیرینا بدوێت بۆ ئه‌وه‌ی ژووره‌که‌ی خۆی چۆڵ بکات و بچێته لای ئۆلگا تا (بوبیک) له ژووره‌که‌ی ئه‌و بنوێت، چونکه ئه‌و ژووره زۆر باشه بۆ منداڵ.\n… له‌شی بوبیک سارده، ترسم لێ نیشتووه، ڕه‌نگه ژووره‌که‌ی سارد بێ، ئه‌بێ هیچ نه‌بێ تا هاوین بیبه‌ینه ژوورێکی تر، ژووره‌که‌ی ئیرینا بۆ منداڵ زۆر باشه، وشکه و به درێژایی ڕۆژ تیشکی خۆری تێدایه، ئه‌بێ پێی بڵێین. ئه‌و ئه‌توانێ جارێ له‌گه‌ڵ ئۆلگادا له ژوورێکدا بنوون، خۆ به ڕۆژ له ماڵ نییه و هه‌ر بۆ نوستن دێته‌وه.\nشانۆنامه‌ی سێ خوشک، په‌رده‌ی دووه‌م\nله په‌رده‌ی سێیه‌مدا ئۆلگا و ئیرینا له یه‌ک ژووردا ده‌ژین، له په‌رده‌ی چواره‌میشدا ئۆلگا ماڵه‌که‌ی به‌جێهێشتووه، له کۆتایی ئه‌م په‌رده‌یه‌شدا ئیرینایش ده‌گوێزێته‌وه و ماشایش بریار ده‌دات، که هه‌رگیز نه‌گه‌ڕێته‌وه ئه‌و ماڵه.\nنه‌تالیا له په‌رده‌ی یه‌که‌مدا وه‌ک ئافره‌تێکی شه‌رمنی دوودڵ و نادڵنیا ده‌رده‌که‌وێت، به‌ڵام ورده ورده ده‌بێته خانمی یه‌که‌می ماڵه‌که، به ده‌ستێکی پۆڵایین ڕه‌فتار ده‌کات و به‌ئاشکرا بۆته دۆستی پڕۆتۆپۆپۆڤ، که کچه بچووکه‌که‌شیان (سۆقۆچکا) هه‌ر له‌وه. به‌هێزی نه‌تالیا به‌هێزییه‌ک نییه، که له جه‌سته و ڕه‌فتاری ئه‌ودا بێت، ئه‌و به‌و شێوه‌یه له دایک نه‌بووه، به‌ڵکوو نه‌تاشا هێزی خۆی له بێ هێزیی ئه‌ندرێی و ڕه‌فتاری هه‌ر سێ خوشکه‌که‌یه‌وه وه‌رده‌گرێ، ئه‌م بێ ده‌سه‌ڵاتییه‌ی ئه‌ندرێی و خوشکه‌کانی و هه‌وڵی به په‌راوێزکردنی نه‌تالیا وا له‌م ئافره‌ته ده‌کات، که کاردانه‌وه‌یه‌کی به‌هێزی هه‌بێت، له هه‌مان کاتدا پێگه‌شی به‌هێز ده‌کات. که نه‌تالیا له‌به‌رچاوی ئۆلگا (له‌لە) پیره ته‌مه‌ن هه‌شتا ساڵییه‌که تڕۆ ده‌کات، مه‌به‌ستی تڕۆکردنی ئۆلگایه، ئه‌و پیرێژنه (ئه‌نفیسا) له ساڵانێکی زۆر له‌وه‌وبه‌ره‌وه له‌و ماڵه‌دا کارده‌کات، هه‌ر خۆیشی سێ خوشکه‌که و ئه‌ندرێی په‌روه‌رده کردووه.\nبه‌ڵێ … ڕه‌نگه زۆر ژاکابم! ( له‌به‌ر ئاوینه‌که‌دا ) ئه‌ڵێن قه‌ڵه‌و بووم، ڕاست نییه… یه‌ک تۆز چییه قه‌ڵه‌و نه‌بووم… ماشا نوستووه، به‌سته‌زمانه زۆر ماندووه. (به ساردییه‌وه بۆ ئه‌نفیسا) تۆ له‌به‌ر چاوی من نابێ دانیشی، هه‌سته… لاچۆ لێره. (ئه‌نفیسا ئه‌چێته ده‌رێ. بێ ده‌نگییه‌ک) تێ ناگه‌م، تۆ ئه‌م پیرێژنه‌ت بۆچی ڕاگرتووه؟\n(به په‌له) ببووره، منیش تێ ناگه‌م!\nبوونی هیچ پێویست نییه… ئه‌و جوتیاره و پێویسته له لادێ بژی… بۆچی ئه‌وه‌نده‌تان داوه به ده‌میه‌وه؟ من حه‌زم له ماڵی ڕیک و پێکه… (ده‌ست به ڕوومه‌تیدا دێنێ) به‌سته‌زمان، تۆ ماندووی! به‌ڕێوه‌به‌ره‌که‌مان ماندوه… که سۆقۆچکای کچم گه‌وره بوو و هاته قوتابخانه‌که‌ت، ئه‌وسا لێت ئه‌ترسم!\nشانۆنامه‌ی سێ خوشک، په‌رده‌ی سێیه‌م\nله‌نێو کاره‌کته‌ره‌کانی شانۆنامه‌ی سێ خوشک-دا، به‌تایبه‌تی که‌سایه‌تی ئه‌ندرێی، گۆڕانکارییه‌کی زۆری به‌سه‌ردا دێت، ئه‌ندرێی له هه‌موو کاره‌کته‌ره‌کانی تر، به‌تایبه‌تیش سێ خوشکه‌که، توشی کاره‌ساتی ده‌روونی و بێ هیوایی ده‌بێت. له په‌رده‌ی یه‌که‌مه‌وه، که که‌مانچه ده‌ژه‌نێ، خه‌ون ده‌بینێ و خوازیاره ببێته پرۆفیسۆر و له‌بواری زانستدا بڕوانامه‌ی گه‌وره به‌ده‌ست بهێنێ، تا په‌رده‌ی چواره‌م، که به ته‌واوی ڕووخاوه، موچه‌خۆرێکی بچووکه، ده‌روون و ڕۆح و جه‌سته‌ی هیلاکن و له باخچه‌که‌دا به عه‌ره‌بانه‌ی منداڵه‌که‌وه دێت و ده‌چێت، ماشای خوشکی به ئاشکرا ده‌ڵێ: (ئه‌ندرێی برامان هه‌موو ئاواته‌کانی تێک شکاون.)\nزۆر کاره‌کته‌ری پزیشک له نۆڤلێت و شانۆنامه‌کانی چێخه‌فدا هه‌ن، له‌وانه‌یه ئه‌مه‌یش بگه‌ڕێته‌وه بۆ ئه‌زموونی تایبه‌تمه‌ندی چێخه‌ف خۆی، که له ڕاستیدا پزیشک بووه و ماوه‌یه‌کی زۆریش وه‌ک پزیشک کاری کردووه. که‌سایه‌تی پزیشک له‌لای چێخه‌ف ئه‌و که‌سه‌یه، که به سه‌ربه‌ستی و بێ جیاوازی چینایه‌تی و هه‌موو جیاوازییه‌کانی تر، ده‌توانێ بچێته هه‌موو ماڵێکه‌وه، پزیشک هیچ سنوورێکی نییه و چێخه‌ف-یش ئه‌م سه‌ربه‌ستییه‌ی کار و پیشه‌ی پزیشک وه‌ک جۆکه‌رێک به‌کارده‌هێنێ، هه‌ندێک جار نهێنی زوربه‌ی چینه‌کانی کۆمه‌ڵگەی له‌لایه، بۆ نموونه له هه‌موو شانۆنامه‌کانی چێخه‌ف-دا، جگه له باخی گێلاس کاره‌کته‌رێکی پزیشک هه‌یه، ئه‌م کاره‌کته‌رانه یان ئه‌وه‌تا ڕاسته‌وخۆ به‌شداری ڕووداوه‌کانن و ڕۆڵێکی گرینگیان له به‌ره‌وپێشه‌وه‌چوونی ململانێکاندا هه‌یه، یان ئه‌وه‌تا چاودێرێکی وردن. دوا پزیشکی شانۆنامه‌کانی چێخه‌ف چیبووتیکین-ه، پیره پزیشکێکی سوپایه و به شێوه‌یه‌ک له شێوه‌کان هەموو پزیشکەکانی لەنێو خۆیدا کۆکردۆتەوە. پزیشکه‌کانی نێو شانۆنامه‌کانی چێخه‌ف له‌گه‌ڵ چێخه‌ف ده‌چنه ته‌مه‌نه‌وه و پیر ده‌بن، چیبووتیکینیش دوا پزیشک و به‌ته‌مه‌نترین پزیشکی شانۆنامه‌کانی چێخه‌ف-ه. چیبووتیکین مرۆڤی قسه هێنانه‌وه‌یه و هه‌موو بوون و  جیهان ده‌خاته ژێر تێڕامانه‌وه، ته‌نانه‌ت له په‌رده‌ی سێیه‌میشدا بوونی خۆشی وه‌ک پزیشک و ده‌وروبه‌ره‌که‌شی ده‌خاته ژێر پرسیاره‌وه.\nهه‌مووتان به له‌عنه‌ت بن… سندانم لێ دان… هه‌رایه… وامئه‌زانی دوکتۆرم و ئه‌توانم چاره‌ی هه‌موو نه‌خۆشییه‌ک بکه‌م، که‌چی هیچ نازانم… هه‌موو شتێکم بیرچۆته‌وه… هه‌رچیم زانیوه هه‌موویم له‌بیرچۆته‌وه، هیچم له‌بیرنه‌ماوه. (بێ ئه‌وه‌ی هه‌ست پێ بکا ئۆلگا و نه‌تاشا ئه‌چنه ده‌رێ) شه‌یتان به له‌عنه‌ت بێ… چوارشه‌ممه‌ی ڕابردوو له زاسیپ ژنێکم تیمار ئه‌کرد، که‌چی مرد… من تاوانبارم، به‌ڵێ، بیست و پێنج ساڵێک له‌مه‌وبه‌ر هه‌ندێ شتم ئه‌زانی، به‌ڵام هیچم له‌بیرنه‌ماوه… هیچ… باشه، به‌ڵکو من مرۆڤ نه‌بم و به‌خۆڕایی وا خۆم پیشان بده‌م که ده‌ست و قاچ و سه‌رم هه‌یه… به‌ڵکو له ڕاستیدا من هه‌ر نه‌بم و وا بزانم دێم و ئه‌چم و ئه‌خۆمه‌وه! (ئه‌گری) ئاخ، خۆزگه هه‌ر نه‌بوومایه. (ژیر ئه‌بێته‌وه و به تووڕه‌ییه‌وه) شه‌یتان ئه‌زانێ … سێ ڕۆژه له یانه هه‌رایه و باسی شه‌کسپیر و ڤۆڵته‌ر ئه‌که‌ن… من نه‌مخوێندوونه‌ته‌وه و هیچیان ده‌رباره نازانم. که‌چی خۆم وا پیشان ئه‌دا که خویندوومنه‌ته‌وه… ئه‌وانی تریش هه‌روه‌کو من بوون… ئه‌مه نزمییه. ئه‌و ژنه‌شم هاته‌وه به‌رچاو که چوارشه‌ممه کوشتم و له‌به‌رچاوم ون نه‌ئه‌بوو… دڵم گیراوه، ئه‌مه ناڕه‌وایه، کارێکی چه‌وته، تاوانه.\nئه‌م کاره‌کته‌ره مه‌ی به چاره‌سه‌ر ده‌زانێت و له‌پشت سنووره‌کانی به‌دمه‌ست بوونه‌وه خۆی ده‌شارێته‌وه، هه‌ندێک جار به هه‌ستێکی گه‌وره خۆشه‌ویستی بۆ سێ خوشکه‌که، به‌تایبه‌تی بۆ ئیرینا ده‌رده‌بڕێ، یان گوێ ناداته هیچ، هه‌ندێک جار په‌رده له ڕووی ڕاستییه‌کان هه‌ڵده‌ماڵێ و توندوتیژه، بۆ نموونه له په‌رده‌ی چواره‌مدا، به‌م شێوه‌یه ئامۆژگاری ئه‌ندرێی ده‌کات.\n…. براکه‌م، من به‌یانی ئه‌ڕۆم و ڕه‌نگه ئیتر هه‌رگیز جارێکی تر یه‌کتری نه‌بینینه‌وه، به‌ڵام ئه‌م ئامۆژگارییه‌ی منت له‌بیربێ: شه‌بقه‌که‌ت بکه‌ره سه‌رت و گۆچانه‌که‌ت بگره به ده‌ستته‌وه و ماڵ به‌جێ بێڵه و بڕۆ… بێ ئاوڕدانه‌وه بڕۆ، هه‌تا دوورتریش بڕۆی باشتره!\nشانۆنامه‌ی سی خوشک، په‌رده‌ی چواره‌م\nهه‌ر چیبووتیکین په‌رده له‌سه‌ر ئه‌و نهێنییه هه‌ڵده‌ماڵێ، که هه‌موو ده‌یزانن، به‌ڵام که‌س ناوێرێ، یان نایه‌وێ ڕاسته‌وخۆ باسی بکات، ئه‌ویش په‌یوه‌ندییه‌کانی نه‌تاشایه به پڕۆتۆپۆپۆڤ-ه‌وه. چیبووتیکین له‌کاتێکدا ئه‌م نهێنییه ئاشکرا ده‌کات، که کاتژمێره دێرینه‌که‌ی دایکی سێ خوشکه‌که ده‌شکێنێ، شکاندنی ئه‌م کاتژمێره‌یش له‌گه‌ڵ ئاشکراکردنی په‌یوه‌ندییه‌کانی نه‌تاشا و پرۆتۆپۆپۆڤ سمبولی شکاندنی به‌ها کۆمه‌ڵایه‌تی، مرۆڤایه‌تی و داوێن پیسییه.\nڕه‌نگه هی دایکت بووبێ… ئینجا با هی دایکت بووبێ. ڕه‌نگیشه من نه‌مشکاندبێ، به‌ڵکو وا هاتبێته به‌رچاو که من شکاندوومه. وا بزانم هه‌موومان هه‌ر وا تێ ئه‌گه‌ین که ئێمه هه‌ین و که‌چی له ڕاستیشدا نین. من هیچ نازانم… که‌س هیچ نازانێ (لای ده‌رگاکه‌وه) بۆچی سه‌یرم ئه‌که‌ن؟ نه‌تاشا له‌گه‌ڵ پڕۆتۆپۆپۆڤدا ڕائه‌بوێرێ، که‌چی ئێوه نایانبینن… ئێوه ئێستا لێره دانیشتوون و هیج نابینن. نه‌تاشا له‌گه‌ڵ پرۆتۆپۆپۆڤدا ڕائه‌بوێرێ.\nچیبووتیکین-ی پیره‌پزیشک په‌یوه‌ندییه‌کی دێرین و توندوتۆڵی به بنه‌ماڵه‌ی پڕۆزۆرۆڤ-ه‌وه هه‌یه، هه‌ر سێ خوشکه‌که و ئه‌ندرێی به به‌رچاوی ئه‌وه‌وه گه‌وره‌بوون، ئه‌م په‌یوه‌ندییه‌ش ده‌گه‌ڕێته‌وه بۆ سه‌رده‌می مۆسکۆ. چیبووتیکین به شێوه‌یه‌ک له شێوه‌کان په‌یوه‌ندییه‌کی خۆشه‌ویستی به دایکی سێ خوشکه‌که‌وه هه‌بووه، ئێستا به بیره‌وه‌ری ئه‌و په‌یوه‌ندییه دڵخۆش ده‌بیت و هه‌ر به‌و بیره‌وه‌رییانه ده‌ژی.\nنه‌شمیله نازداره‌کانم، ئێوه به‌نرخترین و خۆشه‌ویستترین که‌سن له‌م جیهانه‌دا. (بۆ ئیرینا) نه‌شمیله‌که‌م، کۆرپه‌که‌م، من له ڕۆژی له‌دایکبوونته‌وه ئه‌تناسم… جاران به باوه‌ش ئه‌مگێڕای و دایکی خوالێخۆشبووتم خۆش ئه‌ویست.\nله‌به‌ر ئه‌وه‌ی ژیانم وه‌ک هه‌وره بروسکه تیژ و خێرا به‌سه‌رچوو، فریا نه‌که‌وتم ژن بهێنم. هه‌روه‌ها له‌به‌ر ئه‌وه‌ش ژنم نه‌هێناوه چونکه دایکتم زۆر خۆش ئه‌ویست، هه‌رچه‌نده ژنی مێردداریش بوو!\nشانۆنامه‌ی خوشک، په‌رده‌ی دووه‌م\nئه‌م مه‌سه‌له‌یه‌ش چه‌ندین جاری تر دووباره ده‌بێته‌وه، چیبووتیکین هه‌ر فرسه‌تێکی بۆ هه‌ڵ بکه‌وێت باسی خۆشه‌ویستی خۆی بۆ دایکی سێ خوشکه‌که ده‌کات، به‌ڵام هه‌رگیز وه‌ڵامی ئه‌و پرسیاره‌مان ده‌ست ناکه‌وێت، که ئایا دایکی سێ خوشکه‌که‌یش چیبووتیکین-ی خۆشویستووه یان خۆشه‌ویستییه‌که ته‌نیا له‌لایه‌ن چیبووتیکین-ه‌وه بووه.\nئۆلگا کچی ژیانی ڕۆژانه‌یه، به‌رده‌وام کار ده‌کات و ژیانی گۆڕانکارییه‌کی ئه‌وتۆی به‌سه‌ردا نایه‌ت. ئیرینا له سه‌ره‌تای شانۆنامه‌که‌دا، وه‌ک باڵنده‌یه‌کی سپی ئاماژه‌ی بۆ ده‌کرێت، خه‌ونه‌کانی نایه‌نه دی و له کۆتایی شانۆنامه‌که‌دا، وه‌ک باڵنده‌یه‌کی باڵشکاو ئاماده‌یه سه‌رله‌نوێ ژیانی خۆی ده‌ست پێ بکاته‌وه، ماشا له سه‌ره‌تادا جلوبه‌رگه‌کانی ڕه‌شه، ئه‌مەیش به شێوه‌یه‌ک له شێوه‌کان سمبولێکه و ماشای شانۆنامەی نەورەس-مان بیرده‌خاته‌وه. ماشا له شانۆنامه‌ی نەورەس-دا جلوبه‌رگه‌کانی ڕه‌شه، له‌به‌ر ئه‌وه‌ی وه‌ک خۆی ده‌ڵێت له پرسه‌ی ژیانی خۆیدایه، به‌ڵام ماشا له شانۆنامه‌ی سێ خوشک-دا له پرسه‌ی ژیانی خۆیدا نییه، به‌ڵکوو زیاتر که‌سایه‌تییه‌کی سه‌رکه‌ش، یاخی و سه‌ربه‌سته. ماشا تاکه که‌سێکه، که ده‌وێرێت و به ئاشکرا دژی داب و نه‌ریته کۆمه‌ڵایه‌تییه‌کان بجووڵێته‌وه، بۆ نموونه سه‌ره‌ڕای ئه‌وه‌ی، که ژنی کوڵیگینه، به‌ڵام عاشقی ڤێرشینین ده‌بێت و په‌یوه‌ندییه‌کی کراوه‌ی دڵداری له‌گه‌ڵدا دروست ده‌کات، گوێ به قسه‌ی خه‌ڵکی و ئابڕووچوون نادات. ڤێرشینین له‌گه‌ڵ سوپاکه‌یان له‌و ناوه، یان له‌و شاره بچووکه ده‌گوێزنه‌وه، خه‌ون و هیواکانی ماشا-یش نایه‌نه دی و ده‌گه‌ڕێته‌وه سه‌ر ژیانه ئاساییه‌که‌ی پێشووی و پۆشینی جلوبه‌رگه ڕه‌شه‌کانی.\nکاره‌کته‌ره‌کانی شانۆنامه‌ی سی خوشک به‌رده‌وام خه‌ون به کار کردن و خۆشه‌ویستییه‌وه ده‌بینن، کارێک، که مانایه‌ک به ژیان ببه‌خشێ و هیوایه‌ک به خۆشه‌ویستییه‌که‌وه، که ژیانیان ئاسوده و به‌ختیار بکات. هه‌ندێک جار ئه‌م دوو خه‌ونه پێکدا ده‌چن و ده‌بنه یه‌ک، به هیوای گوزه‌رانێکی خۆش، هاوبه‌ش و خه‌ونێک به کۆمه‌ڵگەیه‌که‌وه، که مرۆڤ بتوانێ خودی خۆی له واقیعدا بدۆزێته‌وه.\nله هه‌ر چوار په‌رده‌که‌ی شانۆنامه‌ی سێ خوشک-دا کاره‌کته‌ره‌کان به‌رده‌وام باسی کارکردن و گرینگی کارکردن ده‌که‌ن، بۆ نموونه هه‌ر له سه‌ره‌تای په‌رده‌ی یه‌که‌مدا ئیرینا باسی ئاسوده‌یی له کارکردندا ده‌کات.\nکه ئه‌م به‌یانییه خه‌به‌رم بوه‌وه و هه‌ستام و ده‌م وچاوم شت له‌پڕ وام هه‌ست کرد که هه‌موو شتێکی ئه‌م جیهانه‌م له‌لا ڕووناکه و ئه‌زانم ئه‌بێ چۆن بژیم. ئیڤان ڕۆمانیچی خۆشه‌ویست… من هه‌موو شتێک ئه‌زانم، مرۆڤ هه‌رچییه‌ک بێ پێویسته کار بکا و به ئاره‌قی ناوچه‌وانی خۆی بژی، ئاوات و مانای ژیان له‌مه‌دایه. چه‌ند خۆشه کریکار بی و له‌گه‌ڵ ڕۆژهه‌ڵاتندا له‌سه‌ر شه‌قامه‌کان به‌رد بشکێنی، یان شوان بی، یان مامۆستا بی منداڵان فێری خوێندن بکه‌ی، یان شه‌مه‌نده‌فه‌ر لێخوڕی ئای خوایه، با مرۆڤیش نه‌بی، با گامێش بی یان ئه‌سپێکی ئاسایی بی هه‌ر به‌و مه‌رجه‌ی ئیش بکه‌ی و ژنێک نه‌بی سه‌عات دوازده‌ی نیوه‌ڕۆ له خه‌و هه‌ستی و له‌ناو جێگاکه‌دا قاوه بخۆیته‌وه و دوای دوو سه‌عات خه‌ریکی خۆگۆڕین بی ئای ئه‌مه شتێکی چه‌ند سامناکه. وه‌ک جۆن هه‌ندێ جار مرۆڤ له گه‌رمادا حه‌ز ئه‌کا بخواته‌وه منیش ئاوا حه‌ز ئه‌که‌م ئیش بکه‌م. ئیڤان رۆمانیچ، ئه‌گه‌ر له‌مه‌ودوا به‌یانیان زوو له خه‌و هه‌ڵنه‌ستم و ئیش نه‌که‌م هاوڕێیه‌تیم مه‌که!\nپه‌رده‌ی سێیه‌می شانۆنامه‌که به خاڵی یه‌کاڵاکردنه‌وه‌ی مه‌سه‌له‌کان داده‌نرێت: له‌م په‌رده‌یه‌دا ئه‌ندرێی ددان به‌وه‌دا ده‌نێت، که چه‌ند پاره‌ی دۆڕاندووه و تا چه‌ند که‌وتۆته ژێر باری قه‌رزه‌وه، هه‌ر له‌م به‌شه‌دا ماشا باسی عه‌شقی خۆی و ڤێرشینین بۆ خوشکه‌کانی ده‌کات، هه‌ر له‌م به‌شەیشدا ئۆلگا ئامۆژگاری ئیرینا ده‌کات تا شوو به توزینباخ بکات. ئیرینا قایل ده‌بێت، که شوو به توزینباخ بکات، هه‌رچه‌نده باش ده‌زانێت، که توزینباخی خۆش ناوێت، ته‌نانه‌ت توزینباخ-یش ده‌زانێت، که ئیرینا ئه‌وی خۆش ناوێت. له دوا دیالۆگه‌کانی په‌رده‌ی سێیه‌مدا ئیرینا به ئۆلگا ده‌ڵێت:\nنه‌شمیله‌که‌م، نازداره‌که‌م، من ڕێزی بارۆن ئه‌گرم و نرخی ئه‌زانم… پیاوێکی نایابه. قایلم شووی پێ بکه‌م، شووی پێ ئه‌که‌م، هه‌ر به‌و مه‌رجه‌ی بچین بۆ مۆسکۆ. لێت ئه‌پاڕێمه‌وه، با بچین. له هه‌موو جیهاندا له مۆسکۆ خۆشتر نییه… با بچین. ئۆلا، با بچین!\nئیرینا به‌وپه‌ڕی ڕاستگۆییه‌وه، ڕاسته‌وخۆ به توزینباخ ده‌ڵێت، به‌ڵام توزینباخ له دڵه‌وه عاشقی ئه‌وه و به هه‌موو شتێک قایله، له په‌رده‌ی چواره‌میشدا ئیرینا ئه‌م ڕاستییه ده‌خاته ده‌ستی توزینباخه‌وه.\nئه‌مه به ده‌ست خۆم نییه… من ژنێکی به‌وه‌فا و گوێ ڕایه‌ڵت ئه‌بم، به‌ڵام خۆشه‌ویستی له دڵمدا نییه، بڵێم چی؟ (ئه‌گری) من هه‌رگیز له ژیانمدا که‌سم خۆش نه‌ویستووه… من له زۆر ده‌مێکه‌وه به ئاواتی ئه‌وه‌وه‌م یه‌کێکم خۆش بوێ… شه‌و و ڕۆژ به ئاواته‌وه بووم، به‌ڵام دڵم وه‌ک پیانۆیه‌کی گرانبه‌ها وایه که کلیله‌که‌ی ون بووبێ! (بێ ده‌نگییه‌ک)… چاوه‌کانت شڵه‌ژاون!\nبه درێژایی شه‌و نه‌نووستم… من له ژیاندا هیج شتێکی سامناکم نییه بمترسێنێ، به‌ڵام هه‌ر ئه‌م کلیله ون بووه گیانم ئه‌شڵه‌ژێنێ و ناهێڵێ بنووم… قسه‌یه‌ک بکه. (بێ ده‌نگییه‌ک) قسه‌یه‌ک بکه.\nچی؟… چی بڵێم؟… چی؟\nشانۆنامه‌ی سێ خوشک، په‌رده‌ی چواره‌م\nله‌ناو ئه‌و سێ خوشکه‌دا ئۆلگا هه‌میشه ده‌که‌وێته په‌راوێزه‌وه، ته‌نانه‌ت هه‌ندێک جار له‌بیر ده‌چێته‌وه، ئیرینا توند خۆی به خه‌ونه‌کانییه‌وه هه‌ڵده‌واسێ و ماشایش خۆی ده‌داته ده‌ست عه‌شق.   \nتێبینی: ئەو دیمەنانەی لە دەقی شانۆنامەی سێ خوشک-ەوە وەرگیراوە، لە وەرگێڕانی جەلال تەقی. شانۆنامەی سێ خوشک، زنجیرەی شانۆی بیانی، ژمارە ٢٠، دەزگای ئاراس ٢٠٠٨\n2020-07-29 /by dana\nhttps://danamarouf.com/wp-content/uploads/2016/02/12735658_10207632595826444_101519898_n.jpg 312 468 dana http://danamarouf.com/wp-content/uploads/2021/01/dana-logo.web_-e1610584340918.png dana2020-07-29 18:48:352020-12-06 19:16:01شانۆنامه‌ی "سێ خوشک" و دوا قۆناغه‌کانی ڕه‌وتی شانۆی چێخه‌ف


هه‌رێمی کوردسـتانی عێراق ڕێـکه‌وتنێـکی له‌گه‌ڵ کۆمپانیای Exxon Mobil دا مۆرکردووه و کاربه‌ده‌سـتێـکی کوردیش هه‌واڵه‌که‌ی پـشـتڕاستکردۆته‌وه.\nپـێشـتریش کاربه‌ده‌سـتان له به‌غدا گوتوویانه ئه‌م جۆره ڕێـکه‌وتنه ده‌شێت بـبێته مایه‌ی تێـکدانی ئه‌و کۆنتراکتانه‌ی ئه‌م کۆمپانیا گه‌وره ئه‌مه‌ریکیـیه‌ی نه‌وت هه‌یه‌تی له‌گه‌ڵ کێڵگه‌کانی نه‌وتی باشوری عێراقدا.\nئاژانسی ده‌نگ‌وباسی ڕۆیته‌رز ده‌ڵێت ئاشـتی هه‌ورامی وه‌زیری سامانه سروشتیـیه‌کان له حکومه‌تی هه‌رێمی کوردسـتانی عێراق له ناوه‌ڕاستی مانگی ده‌دا ئه‌و کۆنتراکته‌ی له‌گه‌ڵ Exxon Mobil مۆرکردووه.\nحکومه‌تی نێوه‌ندی عێراق که کێشه‌ی له‌گه‌ڵ کورده‌کاندا هه‌یه له‌سه‌ر نه‌وت، گوتوویه‌تی ئه‌م کۆنتراکته‌ی نه‌وت له نێوان Exxon Mobil و حکومه‌تی هه‌رێم نایاسایی‌یه.\nله‌م چه‌ند ساڵه‌ی ڕابردوودا حکومه‌تی هه‌رێمی کوردسـتان کۆنتراکتی نه‌وتی له‌گه‌ڵ ژماره‌یه‌ک کۆمپانیای تری بچوکدا مۆرکردووه، به‌ڵام ئه‌م کۆنتراکته له‌گه‌ڵ Exxon Mobil دا یه‌که‌م کۆنتراکته له‌گه‌ڵ کۆمپانیایه‌کی جیهانی نه‌وتدا.\nبه‌ڕێوه‌به‌ری گشتی کۆنتراکته‌کان له وه‌زاره‌تی نه‌وتی عێراق گوتوویه‌تی وه‌زاره‌ته‌که‌ی 3 نامه‌ی ناردووه بۆ کۆمپانیای Exxon Mobil که تیایاندا ئاگاهی دراوه، هه‌ر سه‌وداکردنێـک له‌گه‌ڵ حکومه‌تی هه‌رێمی کوردسـتانی عێراقدا به نایاسایی داده‌نرێت.\nئه‌مڕۆش یه‌که‌شه‌ممه دکتۆر به‌رهه‌م ئه‌حمه‌د سـاڵح سه‌ره‌ک وه‌زیری حکومه‌تی هه‌رێمی کوردسـتان له کۆنفرانسێـکی تایبه‌تدا سه‌باره‌ت به نه‌وت که له هه‌ولێر کراوه، گوتوویه‌تی هه‌ولێر و به‌غدا ڕێکه‌وتوون له‌سه‌ر زیادکردنی ناردنه ده‌ره‌وه‌ی نه‌وت بۆ سـاڵی داهاتوو هه‌تا بگاته 175 هه‌زار به‌رمیل نه‌وت له ڕۆژێـکدا.\nسه‌ره‌ک وه‌زیری هه‌رێمی کوردسـتانی عێراق گوتووشیه‌تی له‌گه‌ڵ نوری ئه‌لمالیکیدا ڕێکه‌وتووه هه‌تا یاسایه‌کی نوێی گاز بخاته به‌رده‌م په‌رله‌مانی عێراق.\nسه‌باره‌ت به ڕاگه‌یاندنه‌کانی به‌غداش له‌سه‌ر ئه‌م سه‌ودا نوێـیه، دکتۆر به‌رهه‌م سـاڵح گوتوویه‌تی سه‌ری سوڕماوه له‌و ڕاگه‌یاندنانه‌ی وه‌زاره‌تی نه‌وتی عێراق و ده‌ڵێت وای چاوه‌ڕوانده‌کرد هاوکاره‌کانی له به‌غدا ئه‌و ڕێکه‌وتنه‌ی نێوان Exxon Mobil و حکومه‌تی هه‌رێم په‌سه‌ندبکه‌ن وه‌ک ده‌رفه‌تێـک بۆ یه‌کخسـتنی سیاسه‌تی نه‌وت له وڵاته‌که‌دا.\nله ئێسـتادا کۆمپانیای Exxon Mobil ڕۆژانه 370 هه‌زار به‌رمیل نه‌وت به‌رهه‌م‌ده‌هێنێت له کێڵگه‌ی نه‌وتی ڕۆژئاوای قوڕنه له باشوری عێراق به‌پـێی ئه‌و ڕێـکه‌وتنه‌ی له‌گه‌ڵ حکومه‌تی نێوه‌ندی عێراقدا مۆریکردووه.